Alhemija ispred politike - Razvojni put G17 plus - Nedeljnik Vreme\nRazvojni put G17 plus\n...ministar i stranački lider / foto: tanjug\nAlhemija ispred politike\nKako od sastojaka zanemarljive političke vrednosti napraviti zlata vredan politički proizvod i od kakve je koristi u tom poslu raspolaganje državnim resursima\nPiše: Vera Didanović i Dokumentacioni centar "Vreme"\nSasvim je logično da Mlađan Dinkić i prijatelji iz G17 plus odaberu slogan "stručnost ispred politike". Upravo su oni, naime, više puta dokazali da posvećen alhemičar, ukoliko je zaista stručan u svom poslu, u svakom trenutku može da od sastojaka zanemarljive političke vrednosti napravi zlata vredan politički proizvod.\nIpak, moglo bi se ispostaviti da je recept koji je upravo lansiran iz kuhinje G17 plus – reklamiran pod imenom Ujedinjeni regioni Srbije – briljantniji od svih do sada primenjenih. I to ne samo zbog izbora naizgled nespojivih sastojaka, uzetih sa dijametralno suprotnih delova političkog spektra, već i zbog dometa strateškog planiranja i ispoljene stručnosti u korišćenju državnih resursa u sopstvene političke svrhe.\nLista dosadašnjih podviga, pri tom, prilično je impresivna: Dinkić i prijatelji, među kojima na početku beše i čovek po imenu Miroljub Labus, prvo su, upravo sa pozicije eksperata, ušli u vlast (2000. godine). Onda su (2002) napravili stranku, koja je, bez izbora, ušla u parlament (2003, zahvaljujući odluci dvojice poslanika DOS-a da pređu u novoosnovanu partiju). Potom su, od izbora do izbora koji su sledili, nastavili da praktikuju i usavršavaju tehniku pretvaranja minimalnog broja glasova u maksimalnu vlast (na poslednjim parlamentarnim izborima, 2008. godine, do poslaničkih klupa probili su se učešćem na izbornoj listi Demokratske stranke, nakon čega, verovatno nije bilo previše teško još jednom se izboriti za važne resore u vladi, ovoga puta sa Mirkom Cvetkovićem u ulozi premijera).\nUvereni da je stručnost važnija od politike, eksperti okupljeni u G17 plus nisu se zamajavali definisanjem ideološke pozicije stranke, ni uzbuđivali zbog konstantnog rasta broja neprijatelja na političkoj sceni tranzicione Srbije. Nije ih, naposletku, obeshrabrila ni najneprijatnija moguća vest za članove prosečne političke partije – ona o sopstvenoj političkoj propasti. Jer, šta bi drugo nego najava političke propasti za jednu stranku trebalo da bude podatak o podršci među biračima koja ne uspeva da dobaci ni do dva procentna poena, što je daleko ispod cenzusa od pet odsto, neophodnog za ulazak u parlament?\nREDIZAJNIRANJE: Eksperti iz G17 plus i ovoga puta, izgleda, imaju rešenje za problem zvani "nemogućnost prelaženja cenzusa". Okrenuti ekonomiji i tržištu, kao dobitnu kartu lako su prepoznali tržišno provereni model redizajniranja proizvoda koji gubi trku sa konkurencijom. Upravo zato, umesto "potrošenog" brenda G17 plus sada intenzivno promovišu nešto što se zove Ujedinjeni regioni Srbije (URS) i što je, prema Dinkićevom objašnjenju, "više od koalicije, a manje od partije".\nMožda bi neko pomislio da promocija takve "ni ribe ni devojke" nije baš posao za koji unapred vredi verovati da će biti uspešan. I možda bi zaista nešto takvo čak i za uspešne PR i marketinške agencije moglo biti previše rizičan zalogaj. Ali, za ekipu iz G17 plus to nikako nije problem – iz prostog razloga što se Mlađan Dinkić, mozak i motor te organizacije, ne odlikuje samo osvedočenim marketinškim talentom, već i nesumnjivom sposobnošću za strateško planiranje.\nDinkić je, očigledno, na vreme smislio način da državnu poziciju najefikasnije iskoristi za političku promociju – koji ni politički partneri, ali ni konkurenti, nisu odmah prozreli. U pregovorima za formiranje vlade nakon poslednjih parlamentarnih izbora, najpre je isposlovao odgovarajući resor (ekonomija i regionalni razvoj) da bi, potom, pristupio okupljanju lokalnih stranaka koje je, uprkos drastičnim razlikama u dosadašnjem načinu i ciljevima delovanja, moguće staviti pod zajedničku kapu – borbe za ravnomerni regionalni razvoj.\nJer, upravo bi ravnomerni regionalni razvoj mogao obradovati i nekadašnju radikalku, današnju predsednicu Narodne partije Maju Gojković, i kragujevačkog jakog vođu, predsednika koalicije "Zajedno za Šumadiju" Veroljuba Stevanovića, i moćnog Zaječarca, lidera pokreta "Živim za Krajinu" Boška Ninčića i preduzetnika i člana DS-a od 1990. godine Mirka Todorovića i druge potpisnike programske deklaracije o osnivanju Ujedinjenih regiona Srbije … čak i ako ih je do tog potpisa doveo sasvim drugačiji cilj – prelazak izbornog cenzusa.\nSasvim je pošteno napomenuti i da Dinkić nije jedini političar u Srbiji koji koristi državnu funkciju za promovisanje partijskih interesa. Naprotiv. Razlika je samo u tome što niko drugi nije uspeo da tako dobro "uveže" svoje radne obaveze i zadatke na poziciji ministra sa ciljevima sebe samog kao predsednika stranke. Kako god da se ona zove.\nSTRATEGIJA: S pozicije ministra ekonomije i regionalnog razvoja, Dinkić je, najpre, u leto 2009, isposlovao donošenje Zakona o regionalnom razvoju – što podrazumeva i obezbeđivanje sredstava za rad na primeni tog akta. Tek onda je pristupio formiranju URS-a. Iako ni njemu, kao ni drugim njegovim kolegama sa političke scene, ispunjavanje političkih obećanja nije baš ključna karakteristika, Dinkić se baš trudi da realizuje neka od obećanja datih u cilju promovisanja regionalnog razvoja, dajući, tako, ozbiljan državni vetar u leđa novoj organizaciji.\nDrugo je, međutim, pitanje što je u celoj toj priči sasvim diskutabilno koliko će ta promocija ideje biti u stanju da i u realnom životu omogući pospešivanje regionalnog razvoja. Prema tvrdnjama konkurencije, pre bi se moglo reći da je cilj cele operacije, zapravo, razvoj Dinkićeve političke organizacije. Nešto benevolentnije ocene kažu da bi, iako je, možda, partijski interes u prvom planu, regioni iz cele priče mogli "kolateralno" profitirati. Svakako da ima i onih koji veruju u iskreno zalaganje članica URS za decentralizaciju i ravnomeran razvoj, ali bi, s obzirom na trend bacanja sumnje na rezultate istraživanja javnog mnjenja, ipak najmudrije bilo sačekati izbore i tako precizno utvrditi njihov broj.\nObećanja o čijem ispunjavanju je ovde reč, naime, odnose se na izmeštanje nekih državnih institucija izvan Beograda. Tako će sedište Nacionalne službe za zapošljavanje ubuduće biti u Kragujevcu, Agencije za osiguranje i finansiranje izvoza u Užicu, a Fonda za razvoj u Nišu.\nZnatnom broju građana Srbije, rezigniranih zbog nastavljanja procesa "beogradizacije" uprkos činjenici da je Srbija jedna od država sa najvećim regionalnim razlikama u Evropi, ideja o takvom vidu "decentralizacije" na prvi pogled bi mogla biti primamljiva. Dinkićevi politički protivnici, međutim, već su tim istim protivnicima "beogradizacije" dali dosta argumenata za preispitivanje opravdanosti eventualnih velikih očekivanja od deložacije pojedinih institucija iz srpske prestonice.\nKRITIKE: Nekadašnji partneri, danas ljuti protivnici iz Demokratske stranke Srbije odmah nakon iznošenja ideje o izmeštanju institucija primetili su da Dinkić ne samo da takvu inicijativu nije izneo dok je bio na nekoj od prethodnih funkcija, već da se za selidbu spremaju samo one institucije "koje pripadaju G17 plus i od kojih će praviti partijske ćelije" (Slobodan Vuksanović, direktor medijske službe DSS-a).\nNa nedavnoj sednici Skupštine Srbije, na kojoj su, 28. oktobra, usvajanjem odgovarajućih zakona, stvarani uslovi za selidbu tri institucije, ponovo je detaljno razmatran i kritikovan aktuelni Dinkićev strateški plan. Poslanica Liberalno demokratske partije Vesna Pešić, tako je, recimo, pitala šta će biti sa ljudima koji su sada zaposleni u tim službama u Beogradu – da li će biti otpušteni u korist ljudi iz lokalnih sredina ili će svakoga dana trčati do Niša, Kragujevca i Užica i koliko će to koštati. Posebnu pažnju posvetila je analiziranju Zakona o Fondu za razvoj, kojim se, između ostalog, osnivaju filijale Fonda po Srbiji. "Kvaka" na koju je ona ukazala je u tome da će o tim filijalama odlučivati Upravni odbor fonda – čiji je predsednik Mlađan Dinkić. "Dekoncentracija moći nije teritorijalno pitanje, ni pitanje mesta sedišta neke službe, nego je to oduzimanje moći od onih koji su je koncentrisali u svojim rukama. Koncentracija moći je u rukama Dinkića, koji će i dalje o svemu odlučivati, bilo da otrči do Niša, bilo da sedi u Beogradu", poentirala je Vesna Pešić, a preneo "Peščanik".\nI ona je iznela stav koji dele Dinkićevi politički oponenti od prvog trenutka kada je ideja o izmeštanju investicija plasirana u javnost: onaj o kupovini glasova, odnosno "pravljenju partijskih ćelija" G17 plus na državni račun. Prema njenom tumačenju, čak, može se govoriti o "udaru na politički sistem" i ukidanju "i ono malo elementarnih dostignuća 5. oktobra, a to su fer i pošteni izbori".\nAktuelni projekat izmeštanja tri institucije izvan Beograda, naravno, nije jedina "državna poluga" od koje bi Dinkić i prijatelji mogli ostvariti značajan stranački politički kapital. U celu priču bi, naime, valjalo ukalkulisati i očekivanu političku dobit od državnog programa za podsticanje ravnomernog regionalnog razvoja vrednog 100 miliona evra – koga je promovisao Dinkić, kao i od projekata finansiranih iz Nacionalnog investicionog plana, koji, preko ministarke Verice Kalanović, takođe kontroliše G17 plus.\nUSPEŠNOST: Ozbiljnost argumenata na koje se, u kritikama Dinkića i G17 plus pozivaju njihovi politički oponenti, međutim, nimalo ne ugrožava osnovni zaključak – da se, uprkos gubitku značajnog broja uglednih prijatelja, nekadašnjih članova G17 plus, i uprkos činjenici da je upravo ta stranka najčešće glavna meta kritičara vladajuće koalicije – ta ambiciozna ekipa zaista uspešno bavi politikom. Pod uslovom, naravno, da je kriterijum uspešnosti sopstveno održavanje na vlasti.\nKao stena stameno deluje i drugi opšteprihvaćeni zaključak – da se, uprkos činjenici da se kadrovi G17 plus godinama nalaze na nekim od najvažnijih, prvenstveno ekonomskih funkcija u zemlji, nakon odlaska Miroljuba Labusa, prvog predsednika stranke, jedino mesto akreditovano za donošenje odluka o stranačkoj politici nalazi u Dinkićevoj brzomislećoj glavi.\nJoš u vreme vladavine Slobodana Miloševića bio je dovoljno ambiciozan, prodoran i upečatljiv da u pojedinim momentima, iako nije pripadao nijednoj od mnogobrojnih političkih stranaka, gotovo čitavu "opozicionu stvar" preuzme u svoje ruke. Tako je, recimo, u leto 1999. sa prijateljem Predragom Markovićem pisao Pakt za stabilnost Srbije, a pripao mu je i značajan deo slave tadašnjeg velikog antirežimskog mitinga održanog na praznik Preobraženje. Ekspertska mreža G17 plus, osnovana u oktobru 1999, u leto 2000. promovisala je "Program za demokratsku Srbiju", koji je DOS prihvatio kao svoj predizborni (pobednički) program… Posle pobede DOS-a na septembarskim izborima 2000. godine, eksperti iz G17 plus istakli se i u "oslobađanju" strateški važnih tačaka državne ekonomije (iz tog perioda ostala je legenda prema kojoj je Dinkić, u jurišu na Zavod za obračun i plaćanje zaboravio da se raspita o adresi, ali ga to ipak nije omelo u izvršavanju plana).\nČlanovi ekspertske mreže ubrzo posle pada Slobodana Miloševića došli su na državne funkcije: 6. novembra 2000. predsednik UO G17 plus Miroljub Labus postao je potpredsednik savezne vlade i ministar za ekonomske odnose s inostranstvom, a poverenik beogradske kancelarije Saša Vitošević ministar za poljoprivredu. Dinkić, tada izvršni direktor G17 plus, izabran je za guvernera Narodne banke Jugoslavije 28. novembra te godine. U januaru 2001, još dvojica članova Mreže dolaze na ministarske funkcije – za ministra finansija i ekonomije izabran je Božidar Đelić (sa kojim je Dinkić kasnije došao u jedan od živopisnijih sukoba na političkoj sceni) a Dragoslav Šumarac za ministra građevine.\nOd tada, pa do danas, predstavnici G17 plus gotovo da nisu silazili s vlasti: Dinkić je od novembra 2000. do jula 2003. bio guverner (najpre NBJ, a potom NBS). Od marta 2004. do oktobra 2006, u prvoj vladi Vojislava Koštunice bio je ministar finansija. Iz te vlade se mudro (sa stanovišta očuvanja reformskog i proevropskog imidža) izvukao ostavkom čiji je povod bio zastoj u procesu evrointegracije zemlje. Ipak, ušao je i u drugu Koštuničinu vladu i u njoj zauzeo važan resor sa koga je, očigledno, uvideo da se upravo u oblasti zalaganja za ravnomeran razvoj zemlje nalazi prazan politički prostor: od maja 2007, do maja 2008, u toj vladi, nalazio se, naime, na funkciji ministra ekonomije i regionalnog razvoja. U kabinetu Mirka Cvetkovića, formiranom u maju 2008, postao je potpredsednik vlade i (opet) ministar ekonomije i regionalnog razvoja. Iako su kadrovi iz redova G17 plus svih tih godina bili zaduženi za važne ekonomske resore, posebno uspešnim nesumnjivo se pokazao Tomica Milosavljević, koji funkciju ministra zdravlja obavlja već u četvrtoj vladi zaredom. Njegov slučaj najbolji je dokaz da u G17 plus, osim Dinkića, ima i drugih primera ekstremnog pragmatizma i ambicije koja ne posustaje gotovo ni pred čim – pa čak ni pred gotovo unisonom osudom javnog mnjenja, kao što se desilo u slučaju ministrovog odlaska na relativno rutinsku operaciju u Nemačku.\nDOSTIGNUĆA: Osim kontinuiranog participiranja u vlasti, na konto minulog rada Dinkića i saradnika svakako valja ubeležiti i rušenje dve vlade (kabineta Zorana Živkovića i prve vlade Vojislava Koštunice), ali i predsednika sopstvene stranke (u momentu osnivanja G17 plus Dinkić je bio potpredsednik stranke, da bi, nakon odlaska Labusa, u septembru 2006, postao njen formalni lider). Dinkić je politički "preživeo" i bunt zbog gašenja brojnih domaćih banaka i višegodišnju permanentnu negativnu kampanju koju je protiv njega vodio tiražni tabloid (što je, prema brojnim tumačenjima, bio glavni razlog za donošenje represivnog Zakona o informisanju, koji je, zbog odbijanja socijalista da ga podrže, poprilično uzdrmao vladajuću koaliciju). Bezbolno je preživeo razlaz se sa većinom "originalnih" članova G17 plus i uspeo da, uprkos činjenici da opozicija upravo njega redovno doživljava kao najslabiju kariku vlade, prema kojoj se odašilju najotrovnije strele, sve vreme ostane dežurni uterivač optimizma. Za razliku od zvaničnih izbornih kampanja, kad sve stranke obećavaju nemoguće, G17 plus nalazi se u gotovo neprekidnoj izbornoj kampanji, konstantno emitujući primamljiva obećanja – čak i kada ona nemaju podršku cele vlade (kao u slučaju Dinkićevog zalaganja za povećanje potrošnje, koje je u suprotnosti sa pozivanjem partnera iz vlade na "stezanje kaiša").\nDinkić i prijatelji su, između ostalog, obećavali brzu privatizaciju (završetak svih velikih privatizacija najavljivali su za kraj 2008, što se nije desilo) ili smanjivanje broja nezaposlenih na polovinu (taj broj i dalje raste). Najavljivali su dolazak Mercedesa u Srbiju (što se nije desilo) i čuvenu podelu hiljadu evra u besplatnim akcijama građanima (o čijoj realizaciji najslikovitije govori formiranje Fejsbuk grupe "Dinkiću, dođeš mi 980 evra")… Bilo je, ipak, i ispunjenih obećanja kao što je sporazum sa Fijatom, a potom i zamena, uz doplatu i subvenciju države, starog automobila, koji nema ekološki motor evro 3 za novi "punto". Ispunjeno je i obećanje o uvođenju PDV-a, o oduzimanju imovine stečene kriminalom i već pomenuta ideja o selidbi institucija.\nKao i ranije, Dinkić i (novi) prijatelji u predizbornu kampanju pošli su pre svih drugih – predstavnici URS-a trenutno putuju po Srbiji u okviru akcije "Slušamo vas", koja bi trebalo da dokaže njihovu istinsku posvećenost rešavanju problema običnih ljudi iz svih delova zemlje. Neko ciničan mogao bi uzvratiti parolom "Samo vas gledamo", ali bi verovatno najracionalniji komentar bio podsećanje da je Dinkić već imao iskustvo predizbornog "otpisivanja" zbog gotovo zanemarljive podrške među biračima, koje se (otpisivanje) posle njegove duge i mudre kampanje, pokazivalo kao – neosnovano.\nVreme za prestrojavanje\nSudeći po užurbanim stranačkim aktivnostima, (neoprezna) najava Sulejmana Ugljanina da će 2011. biti izborna godina, nije sasvim neosnovana.\nUgljanin je, prema navodima medija, prošle sedmice izjavio da će izbori uslediti za manje od godinu dana i pozvao bošnjačke partije da formiraju jedinstvenu listu kandidata za poslanike u Skupštini Srbije i tako ostvare najmanje pet poslaničkih mandata. U naknadno izdatom saopštenju iz Ugljaninovog kabineta, međutim, izjava je donekle relativizovana tvrdnjom da "ozbiljne stranke ranije počinju predizborne aktivnosti" te da će "izbori biti kad im dođe vreme".\nIz toga bi se, u najmanju ruku, moglo zaključiti da na srpskoj političkoj sceni ima popriličan broj ozbiljnih stranaka. Tako su, recimo, paralelno sa redizajniranjem G17 plus, i druge dve stranke članice vladajuće koalicije najavile "veliko spremanje" i to već za sledeći mesec: socijalisti su zakazali partijski kongres za 11. decembar, a demokrate će izbornu skupštinu održati nedelju dana kasnije, 18. decembra.\nPrema najavi Ivice Dačića, lidera Socijalističke partije Srbije, ta stranka će na kongresu izabrati novo, "podmlađeno" rukovodstvo i doneti novi program i statut stranke. "Budućnost SPS-a ne počiva na imenima iz prošlosti", ocenio je Dačić, dodavši da ta stranka do sada nije imala dovoljno prostora da se predstavi kao autentična socijalistička stranka.\nSnažnije zastupanje levih ideja, najavljuje i DS. U saopštenju stranke, kojim je najavljena Skupština, navodi se da će DS pristupiti "unutrašnjoj organizacionoj i programskoj reformi, koja će odgovoriti budućim izazovima u našem društvu". Čini se, ipak, da će od odgonetanja suštine najavljene programske reforme biti personalno pitanje – uprkos spekulacijama o povećanju broja potpredsedničkih mesta na sedam, saopšteno je da će i ubuduće demokrate imati pet potpredsednika – što najavljuje oštru borbu znatno većeg broja ambicioznih kandidata.\nI Srpski pokret obnove, koji je na izborima 2008. nastupio na listi DS-a, u decembru će imati stranački sabor. Lider SPO-a Vuk Drašković rekao je da je vreme da ta stranka povrati snagu, a članovima je poručio da se "pogledaju u ogledalo" i zapitaju se gde su i ko su bili, a gde su i ko su sada, jer se Srbija dramatično promenila za 20 godina.\nIzvesni predizborni zaključci verovatno bi se mogli izvući i iz načina na koji je Liberalno demokratska partija proslavila peti rođendan. Nakon više puta ponovljene "konstruktivne saradnje" sa vladajućom koalicijom u parlamentu, stekli su se uslovi da na stranačkoj svečanosti LDP-a jedan od prvih gostiju bude Ivica Dačić (kome je lider LDP-a Čedomir Jovanović poželeo da kao ministar policije ima što manje posla), kao i da demokrate na svečanosti nastupe u izuzetno jakom sastavu, predvođenom predsednikom Borisom Tadićem (kome je Jovanović poželeo da bude najbolji predsednik Srbije).\nPredizbornim pripremama očigledno bave se i naprednjaci – nedavno je ozvaničena njihova saradnja sa Novom Srbijom Velimira Ilića, Pokretom Snaga Srbije Bogoljuba Karića i Pokretom socijalista Aleksandra Vulina. Naprednjaci su, u Beogradskoj areni, u prisustvu velikog broja članova i pristalica proslavili drugi rođendan, kome nije prisustvovao Vojislav Koštunica, ali je otvorena vrata za saradnju sa Demokratskom strankom Srbije ipak držao Andrija Mladenović, koji je našao vremena za dolazak u Arenu. Naprednjaci su predstavili i kroki svog predizbornog programa: ulazak u EU jeste cilj, ali prethodno valja proveriti privatizacije i poništiti one nezakonite. Obećali su i smanjenje glomazne vlade, borbu protiv kriminala i korupcije i ravnomerno raspoređivanje investicija širom zemlje.\nGODIŠNJICE LDP-a I SNS-a: Ivica Dačić i Čedomir Jovanović…\n…i Tomislav Nikolić\nDUGI MARŠ KROZ INSTITUCIJE MLAĐANA DINKIĆA: Mladi ekspert;… (foto: Draško Gagović)\n…guverner Narodne banke;… (foto: Draško Gagović)\n…muzičar;… (foto: Aleksandra Miletić)\n…pregovarač (sa Miroljubom Labusom);… (foto: Draško Gagović) …ministar i stranački lider (nad tekstom)\nMajstori i plašljivci\nJanko Janković, elektronskom poštom\nDnevnici Ratka Mladića (4) – najava\nDnevnici Ratka Mladića (4)\nOpasnost od »kante za đubre«\nSlučaj Ljubiše Buhe\nSlike iz života zaštićenog svedoka\nSlučaj Ljubiše Buhe – pretplatnici\nCar je go, šta ćemo sad\nReagovanje – Protiv prodaje Telekoma\nNasledstvo, profit i zablude\nZemljotres u Mionici, 12 godina posle\nBolje da nije dolazio\nVreme regionalnih izvinjenja\nSa Ovčare do Kablara\nPresude za Ivu Pukanića\nTrusni dani zatim prođu\nRaskolnici i politika\nNepriznati neka se udalji


EU: E-trgovina je i dalje izložena izbegavanju plaćanja PDV-a i carina - Advertiser Serbia\nS ovim u veziEUinternet trgovina\nJoš nisu pronađena rešenja za mnoge od izazova pri naplati tačnih iznosa PDV-a i carina u e-trgovini, stoji u novom izveštaju Evropskog revizorskog suda\nNaime, kontrole koje obavlja EU nisu dovoljne za sprečavanje prevara i otkrivanje zlouporabe, a izvršenje naplate još nije delotvorno. Međutim, nedavnim izmenama i novim odredbama za 2021. godinu otklanja se niz otkrivenih nedostataka, poručuju revizori.\nZa utvrđivanje carinske i poreske politike, strategija i zakonodavstva u tim oblastima na nivou EU-a odgovorna je Evropska komisija. Kao i za ostalu robu i ostale usluge, za naplatu PDV-a i carina na transakcije u oblasti prekogranične e-trgovine odgovorne su države članice. Po samoj svojoj naravi e-trgovina je izložena nepravilnostima u tom pogledu.\nRevizori su procenili da li je Evropska komisija uvela kvalitetan regulatorni i kontrolni okvir i jesu li kontrolne mere država članica dopriniele jamčenju celovite naplate PDV-a i carina na robu i usluge kojima se trguje na internetu. Takođe su razmotrili verovatan učinak zakonodavnih izmena paketa propisa o PDV-u u e-trgovini koji će stupiti na snagu 2021. godine.\n„Svaki iznos PDV-a i carina koji se ne naplati utiče na budžete država članica i EU-a”, izjavila je članica Evropskog revizorskog suda zadužena za izveštaj Ildikó Gáll-Pelcz dodavši da je „e-trgovina naročito podložna zlouporabi te pitanje njene izloženosti nepravilnostima i prevarama još nije u celosti rešeno.”


Mihajlo Pupin - Svest o najboljim tradicijama\nSreda, 31 Decembar 2014 12:30\nMihajlo Pupin - Svest o najboljim tradicijama Istaknut\nDizajn korica knjige Sa pašnjaka do naučenjaka\nSve to bolno me podseti samo na ovu veliku razliku između ove i one druge ceremonije: između ceremonije uvođenja u akademski život i ceremonije uvrštavanja u građanstvo Sjedinjenih Država. A koja od tih ceremonija treba da bude svečanija? Kada sam jednog dana šetao od tvornice u ulici Kortland do ulice Vol, da vidim gde je bilo mesto stare Federalne Palate, pred očima mi se ukazala jedna slika.\nTa slika pretstavljala je: kako Čanselor Livingston zaklinje Predsednika Vašingtona. Za mene je to bila slika najsvečanijeg istorijskog događaja koji je Njujork, ili ma koji drugi grad na svetu, zapamtio. I kada mi ovaj mali činovnik u uredu za izdavanje isprave o državljanstvu predade tu ispravu, i mrzovoljno pozva me da obećam da ću uvek poštovati Ustav Sjedinjenih Država, pred moje oči odjednom izađe slika onog istorijskog prizora u Federalnoj Palati. Pod uticajem nekog nastranog osećanja, zadrhta mi glas kada odgovorih: "Hoću, tako mi Bog pomogao!" Mali činovničić primeti moje uzbuđenje, ali mu ono bi nerazumljivo, jer mu nisu bili poznati moji teški, preteški napori za čitavih devet godina da se pripremim da postanem građanin Sjedinjenih Država. Kada sam sedeo na krovu lađe koja je trebalo da me odvede na univerzitete u Evropi, i gledao kako se brod žuri da izađe iz Njujorškog zaliva, na pamet mi dođe dan kada sam, pre devet godina, ovamo došao na jednom useljeničkom brodu. Rekoh tada sam sebi: "Mihajlo Pupine, kada si pre devet godina doplovio u Njujorški zaliv, najveće blago koje si sobom nosio bila je svest o najboljim tradicijama tvoje rase, duboka pošta prema njima i osećanje da su ono svetinja za tebe... Najveće blago koje sada sobom nosiš iz Njujorškog zaliva, jeste svest o tradicijama tvoje druge otadžbine, duboka pošta prema njima, osećanje da su one svetinja za tebe..."\nIz autobiografije Sa pašnjaka do naučenjaka\nPročitano 1355 puta\tPoslednji put izmenjeno Subota, 26 Oktobar 2019 10:10\nViše iz ove kategorije « Margaret Mid - O ženstvenosti i muževnosti\tKonstantin Panuncio - Moj konačni izbor »\nVi ste ovde: Home Društvo Mihajlo Pupin - Svest o najboljim tradicijama


Ostali sportovi - Šah: Uspeh braće Milanović na kadetskom prvenstvu Srbije u Kragujevcu\nNapisano u kategoriji Ostali sportovi, 21 maja, 2019\nU Kragujevcu je održan 13. šahovski festival Srbije u okviru koga se održavaju kadetska prvenstva Srbije po brzopoteznom, ubrzanom i standard tempu.\nFestival je trajao punih 9 dana i okupio je rekordnih 318 najboljih kadeta iz cele Srbije, koji su se takmičili u nekoliko starosnih kategorija, odvojeno dečaci i devojčice.\nMarko Milanović, višestruki pobednik ovog takmičenja, ove godine je učestvovao u klasi starijih od sebe pa nije bilo realno da ponovi prošlogodišnji uspeh kada je osvojio svih 5 prvenstava Srbije.Ipak, Marko je nastavio kontinuitet osvajanja medalja na najvećim šahovskim takmičenjima tako što je čak i kao mlađi u grupi osvojio treće mesto u ubrzanom šahu. Samo malo sreće je nedostajalo da, takođe kao mlađi u klasi takav uspeh ponovi i u standardnim šahu, na kome je osvojio odlično četvrto mesto.\nA da i ove godine Pančevo svetli punim sjajem na šahovskog mapi Srbije pobrinuo se Markov sedmogodišnjii brat Pavle. Na svom prvom takmičenju ovog formata, u najmlađoj klasi u ubrzanom šahu, Pavle Milanović je osvojio treće mesto i bronzanu medalju.\nŠtaviše, na prvenstvu Srbije u brzopoteznom šahu na kome nema njegove starosne kategorije, Pavle se upustio u borbu protiv dve godine starijih od sebe. Uprkos tome, kao daleko najmlađi na Prvenstvu Srbije u ovoj atraktivnoj šahovskoj disciplini, Pavle je osvojio drugo mesto i srebrnu medalju.


Meštani blokirali put u Nišu zbog povređivanja devojčica, traže semafor i kružni tok\nNoviMagazin\t08.06.2017 21:51\nMeštani naselja "Nikola Tesla" danas popodne su na dva sata blokirali put Niš-Niška banja, ogorčeni zbog jutrošnje saobraćajne nesreće u tom naselju, u kojoj su povređene četiri učenice od 12 i 13 godina.\nMeštani su zatražili hitno postavljanje semafora na raskrsnici Bulevara cara Konstantina i Nišavske ulice, na čijem pešačkom prelazu je danas automobil oborio devojčice.\nZatražili su i da se na prvoj susednoj raskrsnici na Bulevaru cara Konstantina izgradi kružni tok kako bi se usporila vozila na putu Niš-Niška banja.\nŽitelji naselja "Nikola Tesla" istakli su da ne prođe ni jedna nedelja da se na toj deonici Bulevara cara Konstantina ne dogodi neka nesreća i da su ozbiljno zabrinuti za bezbednost dece.\n"Pre tri godine je na toj istoj raskrsnici poginulo dete, jutros umalo deca nisu izginula. Kola jure, niko ne zastaje da propusti pešake na pešačkom prelazu", rekla je za Betu Slađana Đorđević iz naselja "Nikola Tesla".\nPo njenim rečima, na veoma prometnom delu Bulevara pešaci moraju da idu kolovozom jer su trotoari stalno zakrčeni vozilima zbog radnji.\nOtac devojčice koja je jutros povređena, Slobodan Slobodnjak rekao je da meštani traže da policija stalno dežura na Bulevaru i to s radarom jer se sada većina vozača ne pridržava ograničenja brzine.\nGradski većnik Igor Vojinović je meštanima obećao da će najkasnije za deset dana na tom delu Bulevara cara Konstantina biti postavljeni "ležeći policajci" i platforme za peke prelaze, koje usporavaju saobraćaj, a brzina kretanja vozila biće ograničena na 30 kilometara na sat.\nVojinović je rekao da su još pre šest meseci nabavljeni semafori za raskrsnicu s Nišavskom ulicom, ali da nisu postavljeni zbog podzemnih instalacija, što će biti učinjeno do kraja avgusta u okviru kompletne rekonstrukcije Bulevara cara Konstantina.\nMeštani naselja "Nikola Tesla" sutra će se sastati s gradonačelnikom Niša Darkom Bulatovićem da bi od njega zatražili pisanu potvrdu da će ležeći policajci i semafori biti postavljeni u rokovima koje je obećao gradski većnik.\nU protivnom, kako su kazali, ponovo će blokirati put Niš-Niška banja.


Američki Kongres: Sulejmani pripremao terorističke napade u BiH @ InfoBijeljina \nAmerički Kongres: Sulejmani pripremao terorističke napade u BiH\nAmerički Kongres predložio je 9. januara rezoluciju kojom se odaje počast pripadnicima oružanih snaga i obavještajne zajednice SAD koji su obavili misiju u kojoj je ubijen iranski general Kasem Sulejmani, a Rezolucija 466 otkrila je, između ostalog da je Sulejmani pripremao i terorističke napade u BiH.\nOvaj iranski general i vođa elitnog odreda "Kuds" Iranske nacionalne garde, ubijen je 3. januara u Bagdadu kada je njegov automobil pogođen preciznim projektilom.\nLikvidaciju Sulejmanija naredio je lično američki predsjednik Donald Tramp zbog, kako je rekao, planiranja napada na državljane SAD i njihove ambasade. U rezoluciji se otkriva da je Sulejmani pripremamo brojne terorističke napade širom Evrope i svijeta, a ne samo na državljane SAD.\nKako je navedeno, Sulejmani je bio vođa korpusa Islamske revolucionarne garde "Kuds", koja je okarakterisana kao teroristička organizacija koja je globalna prijetnja SAD i međunarodnoj zajednici.\nKongres tvrdi da je Sulejmani bio arhitekta terorističkih napada u Iraku, Avganistanu i drugim mjestima u kojima je ubijeno stotine državljana SAD i drugih osoba, a da su korišćeni oružje i improvizirane eksplozivne naprave terorističke jedinice kojom je rukovodio.\nNavodi se da je, između ostalog, Sulejmani planirao napade i 31. decembra 2019. godine na ambasade SAD u Bagdadu, Iraku, kao i da je planirao napade u Njemačkoj, BiH, Bugarskoj, Keniji, Bahreinu, Turskoj i drugim zemljama, istaknuto je.\nSulejmanijevo ubistvo dovelo je do novih zaoštravanja odnosa između Irana i SAD.\nČetvorogodišnjem Filipu Jankoviću iz Kikinde neophodna je pomoć humanih ljudi za ...


Glas Amerike:NATO se sprema da se prilagodi svetu sa više ruskih projektila - Jutarnji GLASnik\n„NATO se sprema da se prilagodi svetu sa više ruskih projektila”\nGlas Amerike: NATO ministri o INF sporazumu i KFOR-u\nMinistri odbrane NATO-a u sredu započinju dvodnevni sastanak u sedištu vojnog saveza, a jedna od ključnih tema je Sporazum o nuklearnim projektilima srednjeg dometa, koji je doveden u pitanje. „Moramo se pripremiti za svet sa više ruskih projektila „, rekao je generalni sekretar NATO-a Jens Stoltenberg koji je u najavi ministarskog skupa govorio i o regionu Zapadnog Balkana.\nDva naredna dana, briselsko sedište NATO-a će ugostiti ministre odbrane NATO-a, koji će se u godini kada Alijansa obeležava 70 godina postojanja, baviti narušenim balansom nuklearnih arsenala projektila srednjeg dometa, te misijama i planovima vojnog saveza.\nVučić je rekao da je zamolio Stoltenberga da se ne smanjuje misija Kfora na KiM, jer je to jedina zaštita za srpski narod 2018.\nGeneralni sekretar NATO-a Jens Stoltenberg rekao je da „sporazum kojeg se drži samo jedna strana, ne može doneti bezbednost“.\n„Zato je Amerika, uz punu podršku NATO saveznika, najavila povlačenje iz sporazuma. To će stupiti na snagu tokom šest meseci, što znači da Rusija ima poslednju priliku da krene putem ogovornosti, da se vrati uslovima i tako spasi sporazum. Mi urgiramo na Rusiju da iskoristi ovu priliku… U isto vreme, mi se pripremamo za svet bez INF sporazuma. Na ovom sastanku NATO ministara razgovaraćemo o tome koje korake Alijansa treba da preduzme kako bi se prilagodila svetu u kojem ima više ruskih projektila i u isto vrijeme održala efikasnu odbranu“.\n„Bavićemo se i misijom KFOR-a, koja je dala značajan doprinos bezbednosti i stabilnosti na Zapadnom Balkanu tokom posljednjih 20 godina. U isto vreme, izvršićemo pregled nivoa naše podrške Kosovskim zaštitnim snagama nakon promene njihovog mandata“.\nPrvi čovek Alijanse se večeras osvrnuo i na ukupnu ulogu NATO u regionu, kao i važnost pristupanja država Zapadnog Balkana vojnoj organizaciji.\n„Proširenje NATO članicama sa Zapadnog Balkana je ojačalo vojni savez. To\nje takođe stabilizovalo region, ojačalo zemlje koje su se pridružile, poput Crne Gore ili uskoro Severne Makedonije. Ne tako davno, devedesetih i kasnije, videli smo ratove, neprijateljstva na Balkanu, u BiH, na Kosovu, u Srbiji. NATO je imao ključnu ulogu u rešavanju tih konflikata, te stabilizaciji tih zemalja. Još uvek je mnogo izazova, ali ohrabruje to da vidimo kako se zemlje regiona pridružuju – prvo Hrvatska, zatim Crna Gora, a uskoro i Severna Makedonija“, zaključio je Stoltenberg.\nIzvor: VOA Foto: Screenshot\nTagged KOSOVO, NATO, RUSIJA, STOLTENBERG


Energyobserver - SLOVENIJA / AUTOR VLADIMIR SPASIĆ / ELEKTRIČNA ENERGIJA / TEŠ BI DO 2030. MOGAO DA NAPRAVI GUBITAK OD 870 MILIONA EVRA ZBOG TROŠKOVA CO2\nTermoelektrarna Šoštanj (TEŠ), deo državne elektroprivrede Holding Slovenske elektrarne (HSE), jedina je elektrana na ugalj u Sloveniji, koja je trenutno u proceduri određivanja godine kada će prestati da koristi ugalj. U igri su tri opcije – 2033, 2038, i 2042.\nNajnoviji podaci o prognozama za poslovanje TEŠ-a dolaze iz analize o profitabilnosti TEŠ-a od 2021. do 2030. godine, koju je uradio tink tenk Ember.\nAnaliza uključuje pet scenarija\nIzveštaj je koristio trenutne podatke i prognoze o proizvodnji električne energije, troškovima goriva, ceni emisionih jedinica ili sertifikata za emitovanje gasova sa efektom staklene bašte, zatim o ceni električne energije i operativnim troškovima.\nOd pet analiziranih scenarija, najverovatniji je onaj u kojem TEŠ do 2030. pravi gubitak od 870 miliona evra, navodi se u analizi. Do 2025. neto gubici (uključujući fiksne operativne i troškove održavanja, kao i otplatu kredita) iznose 479 miliona evra, a do 2030. ukupno 870 miliona evra.\nU dva scenarija, malo verovatna, TEŠ bi mogao da ostvari profit do 2030.\nDva scenarija takođe predviđaju gubitke do 2030. – 709 miliona evra, odnosno 962 miliona evra, dok druga dva “izbacuju” dobit. Dobit od 167 miliona evra rezultat je prognoziranih visokih cena električne energije, dok bi čak milijardu evra TEŠ mogao da zaradi ako električna energija bude visoka, a emisione jedinice jeftine, što je malo verovatan scenario.\nAnaliza ne uključuje troškove u vezi sa rudnikom uglja Premogovnik Velenje, koji snabdeva TEŠ.\nSpremiti se za nenajavljeno zatvaranje TEŠ-a\nSlovenačka nevladina organizacija Focus saopštila je da je poslednjih godina finansijsko poslovanje TEŠ-a loše, pa je 2019. elektrana ostvarila gubitak od skoro 20 miliona evra.\nInače, generalni direktor ELES-a Aleksander Mervar nedavno je izjavio da će TEŠ ove godine napraviti manjak od 150 miliona evra.\nFocus je saopštio da analiza koju je uradio Ember ukazuje na mogućnost nenajavljenog zatvaranja TEŠ-a. Tomislav Tkalec iz Focusa naveo je da procenjeni gubitak od 870 miliona evra pokazuje da je poslovanje TEŠ-a do 2030. neodrživo.\nAnaliza daje argumente u korist prihvatanja scenarija za prestanak korišćenja uglja do 2033.\nTo je jasan signal da je potrebno pripremiti dodatne planove za upravljanje rizikom i pravetnu tranziciju u slučaju nenajavljenog zatvaranja TEŠ-a, rekao je on.\nAnaliza daje argumente za prihvatanje opcije za pretanak koriščenja uglja do 2033. kao scenarija koji garantuje najmanje finansijski štetno rešenje, s obzirom da duži rad elektrane znači i veći trošak.\nInače, nedavno je TEŠ odustao od ideje da zajedno sa ugljem sagoreva i otpad


Ko su putnici u avionu "Er Fransa"\nod Admin taj Uto 2 Jun 2009 - 17:33\nNajmanje četrdesetak Francuza, dvadesetak Nemaca, a najviše Brazilaca, nalaze se među putnicima u avionu francuske kompanije « Er Frans » koji je jutros nestao sa radara na letu između Rio de Ženeira i Pariza.\nPrema najnovijim informacijama « Er Fransa » avion sa 228 putnika i članova posade je verovatno izgubio vezu sa kontrolom leta nakon što ga je pogodio grom dok je prolazio kroz zonu u kojoj je vladalo snažno nevreme. Poslednja automatska poruka, o gubitku napajanja strujom, stigla je u 4 sata ujutru, od kada više nema vesti o avionu. Stručnjaci kažu da je veoma retko da grom pogodi avion, kao i da nije poznato da je avion pao od udara groma, ali da je moguće da je grom izazvao lančanu reakciju koja je dovela do eksplozije.\nKompanija « Er Frans » je već izjavila saoučešće porodicama putnika koje su se okupile na aerodromu "Šarl de Gol", gde je otvoren krizni centar .\nZa sada je teško lokalizovati mesto na kome je nestao avion, a za njim traga jedan francuski avion koji je poleteo iz Dakara kao i brazilska avijacija.


Vico Office | NEOBiM\nIntegrisani 5D BIM za građevinarstvo\nTrimble Vico Office je integrisana platforma koja u sebi objedinjuje dizajn menadžment, procenu troškova i planiranje. orisnici mogu odabrati fokusirane module (procese) za dizajn, troškove i vreme, ili mogu raditi unutar potpuno integrisanog Vico Office paketa; takva fleksibilnost omogućava da započnete sa kalkulacijama baziranim na modelu ili rasporedima zasnovanim na modelu, kao i da u potpunosti integrišete radne procese kada god vama to odgovara.\nProcesi za dizajn ugrađeni u Trimble Vico Office su ulaz za rad u okviru integrisanog paketa. Bilo da li želite da bolje upravljate dizajnom, kreirate procenu troškova zasnovanu na modelu, ili da radite na, na modelu baziranim rasporedima, da biste započeli, koristite Vico Office modul za dizajn. Kombinacija tri modula u okviru rada na projektu uvodi potpuno novu dubinu u razumevanje vašeg projekta. Umesto da se oslanjate isključivo na tradicionalne 2D dokumente da bi ste preneli sve što znate o projektu, sada možete da idete mnogo dublje i da razumete dizajn uz više informacija nego ikada ranije.\nProcena troškova bazirana na modelu se pokazala kao jedan od najvažnijih procesa koje je BIM automatizovao; sada možete da koristite 3D modele ili 2D crteže da brzo kvantifikujete projekte što vam ostavlja mogućnost da više vremena budete fokusirani na ostale aktivnosti neophodne za dobijanje projekta. Kombinacija tri modula će vam omogućiti da napravite predmer i predračun iz 2D planova, 3D modela ili u hibridnom režimu. Sa pripremljenim specifikacijama, možete nastaviti da dinamički povezujete dizajn direktno sa kalkulacijom. Na kraju, radni paketi mogu biti dodeljeni podizvođačima u skladu sa podelom projekta.\nTrimble Vico Office radni procesi donose revoluciju u BIM; kombinovanjem efikasne procene troškova zasnovane na modelu sa naprednom „Flowline“ metodom planiranja, kreiranje detaljnih i preciznih rasporeda u Vico Office-u je lako i moćno. Kombinacija tri modula unutar Vico Office paketa omogućava planeru da planira / pregleda / implementira svoj raspored unutar kontinuiranog procesa rada. Nije potreban uvoz ili izvoz podataka za prelazak sa jednog modula na drugi i nije potrebno ručno povezivanje u cilju vezivanja različitih faza planiranja.


Probaćemo da pobedimo svakog na EP – Nadlanu.com\nProbaćemo da pobedimo svakog na EP\nBEOGRAD, 20. decembra 2010. (Beta) – Selektor rukometne reprezentacije Srbije Veselin Vuković rekao je da je cilj ekipe da proba da pobedi sve protivnike na Svetskom prvenstvu, ali da nije siguran da će tim moći da odigra dobro u kontinuitetu.\nReprezentacija Srbije počela je u ponedeljak u Beogradu pripreme za Svetsko prvenstvo koje će se održati u januaru u Švedskoj.\n„Mislim da sa svima možemo da igramo, ali nisam siguran da možemo da odigramo nekoliko dobrih mečeva u kontinuitetu. Druge reprezentacije imaju više iskustva, a mi nismo mlađi od njih. Problem za igrače je kada se propuste velika takmičenja„, rekao je Vuković agenciji Beta.\nOn je dodao da je zbog toga cilj da se igrači maksimalno zalažu, a da će se kako takmičenje bude odmicalo videti šta su mogućnosti.\n„Ne bih išao dalje, ali bilo bi dobro da budemo među prvih sedam i da možemo da učestvujemo u kvalifikacijama za Olimpijske igre„, rekao ja Vuković.\nNa konferenciji za novinare povodom okupljanja selektor Srbije je kazao da će ekipa biti kompletna tek 2. januara, jer se nemačko prvenstvo završava uoči Nove godine, kao i da ne može da računa na neke povređene igrače.\n„Očekujem da ću uskoro dobiti lekarski izveštaj o povredi Mladena Bojinovića, našeg najiskusnijeg igrača. Teško će mi pasti njegov izostanak, jer on ima više od 100 nastupa u reprezentaciji. Ako budemo igrali bez njega, moraćemo još više da se potrudimo da imamo pozitivan bilans„, rekao je Vuković.\nOn je dodao da na priprema zbog povreda neće biti golmana Radivoja Ristanovića i Vukašina Rajkovića.\n„Razgovarao sam i sa Milutinom Dragićevićem i mislim da nema razloga da bilo koga molim. Mislim da je mogao da pomogne, ali i da je reprezentacija mogla njemu da pomogne„, rekao je Vuković.\nNa pripremama se nalaze i juniori, ali Vuković je rekao da oni nisu ozbiljni kandidati za Svetsko prvenstvo.\nSelektor Srbije je ocenio da će prijateljske utakmice uoči šampionata, sa Rusijom, Tunisom, Austrijom i BiH, biti dovoljne za procenu ekipe.\n„Nije loše napravljeno šta se sve dešavalo. Nismo hteli da igramo turnir u Španiji, jer dva dana ne bismo imali treninge. Trebalo je da sa Rusima igramo ranije…Planiram da vodim 17 igrača na Svetsko prvenstvo i posle poslednje utakmice saopštiću spisak„, rekao je Vuković.\nOn je objasnio da sebe smatra „čestitim čovekom“ i da misli da su to igrači do sada shvatili, i rekao da će u Švedsku putovati oni koji budu najspremniji.\nReprezentacija danas odlazi u Ečku gde će trenirati do 26. decembra kada će u Beogradu odigrati utakmicu sa Rusijom. Zatim odlazi u Tunis na dvomeč sa domaćinom i time se prvi deo priprema završava. Ekipa će se ponovo okupiti posle Nove godine 2. januara u Kovilovu.


Jovanović: Mladi na Zapadnom Balkanu imaju želju da nešto postignu - Radio Goraždevac\nJovanović: Mladi na Zapadnom Balkanu imaju želju da nešto postignu\nDa li postoji nešto što bi RYCO želeo da pošalje kao ključnu poruku za mlade na Zapadnom Balkanu, njihove nastavnike, civilno društvo i šest vlada u regionu?\nMi smo ti koji svoju budućnost držimo u svojim rukama. Kako će ta budućnost izgledati zavisi isključivo od nas. Zbog toga moramo da udružimo snage i napore da mladima pružimo prilike da se usavršavaju ali i aktivno slušaju svoje potrebe. Na kraju, mladi moraju da se uključe u svaku fazu politike koja se kreira za njih. Kao što obično kažemo u našoj organizaciji, kreiranje politike za mlade bez mladih nikada neće funkcionisati. Upravo zbog toga kažemo da bolji region počinje sa mladima.


15 bisera Španije – 15 gradova sa pečatom UNESKA - Pokazivač\n15 bisera Španije – 15 gradova sa pečatom UNESKA\nIzložba fotografija „Španski gradovi na listi svetske kulturne baštine. 15 bisera Španije“ biće svečano otvorena 4. decembra u 19 časova u galeriji Instituta Servantes u Beogradu, a mi vam ovom prilikom otkrivamo zbog čega baš ovih petnaest gradova važe za špansko blago od neprocenjive vrednosti!\nIzložbu „Španski gradovi na listi svetske kulturne baštine. 15 bisera Španije“ u ponedeljak, 4. decembra u 19 časova svečano će otvoriti Isabel Ambrosio Palos, gradonačelnica Kordobe i predsednica Grupe španskih gradova na listi svetske kulturne baštine. Pre otvaranja izložbe, sa početkom u 17:30 časova u Svečanoj sali Instituta Servantes uz projekciju filma „Gradovi koje volimo“ predstaviće se Grupa španskih gradova na listi svetske kulturne baštine koja stoji iza izložbe. Uz Ambrosio Palos, posetiocima će se obratiti i ambasador Španije u Beogradu Migel Fuertes Suares, kao i direktor Instituta Servantes Enrike Kamaćo Garsija.\nOvom postavkom Grupa španskih gradova na listi svetske kulturne baštine nastoji da povede posetioce na putovanje kroz možda manje poznata, ali svakako mesta koja plene svojom lepotom, istorijskom i kulturnom baštinom. Zamišljena kao utočište za mudre umove, mesto na kojem se ostvaruju njihovi snovi, Alkala de Enares univerzitetski je grad koji čuva rodnu kuću Migela de Servantesa. Ta kuća ujedno je i odličan primer kastiljanskih kuća iz XVI veka koje starom gradu daju poseban, neodoljiv veo istorije isprepletan sa intimnim pričama njihovih stanovnika. Avila pak važi za jednu od tipičnih srednjevekovnih varošica čije su zidine najbolje očuvane u celoj Evropi! Mističan i borben, ovaj grad poznat je i po malim crkvama rasutim izvan zidina starog grada.\nLepa i prijatna, Baesa podseća na razglednicu poslatu iz doba španske renesanse, sa uglađenim ulicama, šarmantnim crkvenim ali i stambenim zdanjima. Srednjevekovni trgovi i renesansne palate zaštitni su znak i Kasaresa, grada koji bi posebno trebalo otkrivati tokom noći, zbog raskošnog osvetljenja koje potcrtava njegovu lepotu. Jedinstvena džamija od hiljadu stubova, rimski most, jevrejska četvrt i zamak hrišćanskih monarha dovoljno govore o uzbudljivoj prošlosti i istorijskom bogatstvu Kordobe. Ovaj magični grad krije brojne priče iza rešetaka koje štite prozore kuća, ali i u baštama po čijoj je živopisnosti Kordoba čuvena širom sveta.\nU nesvakidašnjim „visećim“ kućama po kojima je poznata, Kuenka elegantno stapa istoriju i avangardu, prirodne pejzaže i gradske četvrti, stvarnost i legende. Ibica danas sa ponosom ističe svoju tvrđavu nad Sredozemnim morem koja nosi tragove Feničana, Rimljana, Arapa i Hrišćana, a Unesko je ovo mediteransko parče kopna koje su svi želeli da prisvoje izdvojio kako zbog kulturnog značaja, tako i zbog očuvanog biodiverziteta. Možda i najbolja naslednica sjaja rimske imperije, Merida uspešno čuva emblematične građevine kao što su Rimsko pozorište i Amfiteatar.\nSalamanka je poznata po svom univerzitetu osnovanom 1245. godine, koji važi za jedan od najstarijih na svetu. Uz veličanstveni glavni trg i stari grad, Salamanka se s pravom nalazi u Uneskovom katalogu. Smešten na Kanarskim ostrvima, San Kristobal de la Laguna grad je koji osvaja svojom lepotom i savršenom geometrijom, zbog čega je poslužio kao izvor inspiracije za razvoj urbanizma u Hispanskoj Americi. Biser od kamena na rubu Evrope, Santjago de Kompostela poslednja je stanica na putu hiljada hodočasnika koji svake godine idu Putem za Santjago. Impozantna katedrala koja krasi ovaj stari grad izvanredan je primer gotske, renesansne, barokne i neoklasične građevine.\nRimski akvadukt u Segoviji, po kojem je ovaj španski grad nadaleko poznat, predstavlja svojevrsni podvig građevinskog inženjerstva! Iako zvuči neverovatno, akvadukt je izgrađen bez maltera, na kamenim šipovima koje spaja jedino neverovatna ravnoteža sila. Taragona, grad sa rimskom dušom i borbenim duhom, ponosi se impresivnim Arheološkim kompleksom koji je Unesko uvrstio na listu svetske kulturne baštine. Posebno se ističu rimski cirkus i amfiteatar, koji sve posetioce već vekovima ostavljaju bez daha.\nZnamenit po bogatoj istoriji, Toledo je vekovima bio grad u kojem su u hramoniji živeli pripadnici muslimanske, jevrejske i hrišćanske veroispovesti. Za jedan od najlepših prikaza Toleda zaslužan je slavni slikar El Greko, koji je u ovom gradu proveo veći deo života. Njegova čuvena slika „Pogled na Toledo“ smatra se prvi pejzažom u istoriji španske umetnosti. Podignuta od strane Arapa, okružena nepreglednim plantažama maslina, Ubeda je svoj procvat doživela u doba renesanse, čiji duh i danas provejava kroz kompleks raskošnih palata i crkvi iz XVI i XVII veka.\nIzložba „Španski gradovi na listi svetske kulturne baštine. 15 bisera Španije“ organizovana je u saradnji sa španskim Institutom za turizam Turespaña, sa ciljem da se promoviše turistička ponuda ovih gradova, kao i sa mrežom centara Instituta Servantes kako bi se i u inostranstvu predstavilo špansko kulturno nasleđe.\nPosetioci galerije Instituta Servantes ovu izložbu moći će da pogledaju do 6. februara 2018. godine, a ulaz je besplatan.\nPrethodni tekstžika ranković: prvi sneg detinjstva\nSledeći tekstZimsko orezivanje voća: Obezbedite dobar rod uz uputstvo od samo tri koraka


PRVI SNEG U BEOGRADU VEĆ SUTRA?! Stiže jako zahlađenje, na planinama ZIMSKA IDILA, a evo gde se još očekuju pahulje - Afera\nDanas sunce, sutra već sneg?!\nPočetkom nedelje biće osetno hladnije, nad južnim delom regiona padaće sneg, a biće ga i na predelima ispod 600 metara nadmorske visine. Prema prognozi RHMZ, na planinama se očekuje sneg, koji se krajem dana i tokom noći očekuje ponegde i u nižim predelima.\nISPOVESTI MUŠKARACA SA OGROMNIM PONOSOM: Žene lude u krevetu sa njima, a oni kukaju! Instruktor jaha...


Svijet - datum: 2018-09-01 MOGUĆI POTEZ AMERIČKE ADMINISTRACIJE Povući će SAD iz STO\nAmerički predsjednik Donald Tramp zaprijetio je da će povući SAD iz Svjetske trgovinske organizacije (STO) jer je, kako tvrdi, to tijelo nepravedno prema Americi.\n-Ako ne promijene svoje ponašanje, povući ću se iz STO, rekao je Tramp u intervjuu za Blumberg njuz, a prenosi Bi-Bi-Si.\nTramp tvrdi da STO previše često donosi odluke protiv SAD, iako priznaje da su SAD izvojevale pobjedu u pojedinim presudama. Svjetska trgovinska organizacija formirana je kako bi se obezbijedila pravila za globalnu trgovinu i riješili sporovi među zemljama. Tramp je za Foks njuz ranije ove godine rekao da je STO uspostavljena „kako bi to koristilo svima sem nama”.\n-Gubimo, skoro sve tužbe u STO, rekao je Tramp.


Završena Izložba Osvežavanje memorije: Ornamenti srpskih srednjovekovnih fresaka – Nadlanu.com\nZavršena Izložba Osvežavanje memorije: Ornamenti srpskih srednjovekovnih fresaka\nObjavljeno 4. mar 2014. / 16:00:55\nZbog izuzetno velikog interesovanja, ova izložba je dva puta prodžena. Osvežavanje memorije predstavlja redak umetnički projekat, koji je uspeo da pomeri granice i približi srednjovekovnu umetnost različitim generacijama, te da kulturnu baštinu predstavi na jedan potpuno drugačiji način.\nDušan Milovanović, muzejski savetnik, autor je ove izložbe, dok je autor izuzetne i veoma kompleksne izložbene postavke Ivan Mangov, docent na Fakultetu za umetnost i dizajn Megatrend univerziteta, uz veliku asistenciju Vesne Orović. Podrškom velikih kompanija koje su i same lideri u inovacijama u svojim poljima i predstavljaju spoj tradicije i novog vremena, kao što su to Roche i Philips, ideja autora postavke da se stvori nesvakidašnja, interaktivna audio-vizualna postavka sprovedena je u delo.\n‘’Umesto da materijal izložimo u osnovnom obliku, odlučili smo se za stvaranje kompletne atmosfere u koju su posmatrači uronjeni. Ovaj način izlaganja , koji je u svetu odavno prihvaćen, kod nas se još nije zastupljen, jer ovakve izložbe zahtevaju angažaovanje izuzetno velikog broja ljudi, veliki novac i svojevrstan su poduhvat, koji je vrlo teško realizovati. Izložbeni prostor je pregrađen zidovima, te imamo veliki broj sala, tako da izložbu vodimo kao priču, kao film, koji se sastoji iz niza sekvenci, gde svaka sekvenca prethodi narednoj i najavljuje sledeću. Na taj način posetioci umesto da samo posmatraju izložene predmete, bili su suočeni sa otkrivanjem kako predmeta, tako i prostora‘’ – kaže arh Ivan Mangov, autor izložbene postavke.\nOno što je ovu izložbu činilo posebnom je činjenica da se autorski tim odlučio za angažovanje mladih ljudi, autora, koji ne pripadaju onom delu publike kome bi tema srpskog srednjeg veka bila prevashodno bliska. To su savremeni, progresivni stvaraoci, koji se sa temom suočavali na hrabar, inovativan, sebi svojstven način.\nIsidora Nikolić, grafička dizajnerka, uradila je logo i ceo vizualni identitet izložbe, dok izgled kataloga potpisuje dizajner Zoran Đorđević.\nZa četiri meseca trajanja ove izložbe, svakako jedan od najatraktivnijih momenata u bila je zidna instalacija sa oko 300 trodimenzionalnih ornamenata, koju je osmislio i realizovao keramičar Aleksandar Vac, inspirisan fragmentima srednjovekovnih ornamenata. Rad Nataše Teofilović –‘’Asimietry’’ koji je prikazan na poslednjem Oktobarskom salonu, takođe je bio jedan od upečatljivijih momenata ove izložbe. Inspirisani srednjovekovnim ornamentima profesori Vukan Ćirić i Dušan Zjalić uradili animacije koje se emituju unutar izložbenog prostora, ali i u samom izlogu Muzeja, na najmodernijim Philips ekranima.\nMuzika je bila izuzetno bitan element ove izložbe. Originalnu muziku za izložbu Osvežavanje memorije su radili Goran Trajkovski iz čuvene makedonske grupe Anastasija, Dorijan Jovanović, još jedan talentovani makedonski muzičar, professor Zoran Jerković i DJ Marko Nastić. Zahvaljujući važnoj podršci kompanije Philips, sve sale imale su profesionalno ozvučenje i krećući se kroz sale, posetioci su se kretali kroz svojevrsne muzjeske pejzaže, gde su se različite muzičke numere smenjivale, nadopunjavale i gradile jedinstvenu atmosferu.\nIzložbu je videlo preko 16.000 posetilaca, a sve vreme trajanja izložba je imala stručno vođenje i izuzetno bogat prateći program, koji je sadržao veliki broj radionica i predavanja, a Odsek kostim, Fakulteta primenjene umetnosti se od 23. januara do 15. februara 2014. predstavio izložbom studentskih radova Refleksija memorije u galeriji Žad, Muzeja primenjene umetnosti.\nJedna od zanimljivijih akcija koja je podržala ovu izložbu je izrada razglednica Prve srpske fabrike sreće. Urađen je set od ukupno 30 razglednica sa ornamentima prikazanim na izložbi, a svaka razglednica ima i svoje ćirilično slovo koje je dizajnirala profesorka Isidora Nikolić, kao i svoj pojam – encikolpedijsku jedinicu, koju je osmislio Dušan Milovanović. Razglednice su interaktivne i pomoću mobilne aplikacije LAYAR, svi korisnici pametnih telefona će moći da se upoznaju i na ovaj način sa našom kulturnom baštinom.\nUrađen je i video koji pokazuje nastajanje ove izložbe – od početnih radova pa sve do svečanog otvaranja, čiji je autor Vladimir Miladinović, koji je u samo nekoliko minuta uspeo da prikaže kompleksnost postavke za čiju realizaciju je bilo potrebno 20 dana intenzivnog rada.\nIzložba Osvežavanje memorije nam je pružila mogućnost da na jednom mestu vidimo sabrane elemente fresko slikarstva za koje bi nam bile potrebne godine putovanja i istraživanja, kako bismo obišli manastire i crkve u kojima se nalaze.\nPoslednja dva dana u Muzeju se ponovila gužva poput one na samom otvaranju izložbe, a kroz izložbu Osvežavanje memorije, pored Jelene Knežević, vodio je autor Dušan Milovanović, uz asistenciju Stevana Martinovića.\nDa podsetimo, autorski tim Dušan Milovanović I Ivan Mangov stoji iza realizacije izložbe “Riznice manastira Hilandara” 2008. godine, koja je nagrađena prestižnom nagradom IKOM-a. Izložba je zabeležila izvanredan odziv kod publike i medija jer se suočila sa temom na inovativan i hrabar način.\nPodršku ovom projektu, aktivnim učešćem dali su: Ministarstvo kulture Srbije, Manastir Hilandar, Matematički institut, SANU, Filozofski fakultet (katedra za Istoriju umetnosti ), Narodni muzej i Galerija fresaka, Istorijski muzej Srbije, Narodni muzej Kruševac, Gradski muzej Vršac, Fakultet primenjenih umetnosti, Fakultet muzičke umetnosti, Univerzitet Megatrend, galerija Diva art i umetničko-zanatska radionica Sveti Nikola, kao i kompanije DPC, Philips, Roche, Tehnomanija, Alma Quattro, Magic Floor, Vršački vinogradi, Telekom Srbija, Swisslion Takovo, Moja Voda.


SA ORBANOM I JANŠOM: Dodik i Vučić na dvodnevnom samitu u Budimpešti | Banjaluka.net\nU Budimpešti se 23. i 24. septembra 2021. održava tzv. Budimpeštanski demografski samit koji se četvrtu godinu za redom održava u mađarskoj prijestolnici, ovaj put pod okriljem teme “Porodica – ključ stabilnosti”.\nNaime, ovaj forum okuplja političare, vjerske zvaničnike, eksperte, medije i edukatore kako bi razgovarali o glavnim pitanjima koja se tiču porodice u savremenom svijetu. U najavi ovog događaja ističu se vrijednosti kao što su porodica, tradicija i brak, koje su, smatraju organizatori, ugrožene pa je stoga ovogodišnji događaj na kojem “relevantniji nego ikada”. A na njemu će, uz domaćina mađarskog premijera Viktora Orbana, nastupiti član Predsjedništva Bosne i Hercegovine Milorad Dodik, kao i predsjednik Srbije Aleksandar Vučić, prenosi N1.


Članovi Kolegija Predstavničkog doma razgovarali sa šefom Misije OSCE-a u BiH\nPredsjedavajuća Predstavničkog doma Parlamentarne skupštine Bosne i Hercegovine (PSBiH) Borjana Krišto i njeni zamjenici Denis Zvizdić i Nebojša Radmanović razgovarali su danas u Sarajevu sa šefom Misije OSCE-a u BiH ambasadorom Bruceom Bertonom.\nČestitajući članovima Kolegija na izboru u rukovodstvo Predstavničkog doma PSBiH, ambasador Berton interesirao se za proces formiranja vlasti u našoj zemlji. Ambasador Berton govorio je o potrebi izmjena Izbornog zakona BiH, te izrazio uvjerenje da je, ukoliko postoji politička volja da se izmjene usvoje prije lokalnih izbora, neophodno što prije otvoriti razgovore na tu temu.\nZahvaljujući se predstavnicima Misije OSCE-a u BiH na dugogodišnjoj saradnji i realizaciji brojnih korisnih projekata u našoj zemlji, članovi Kolegija Predstavničkog doma izrazili su nadu da će proces formiranja vlasti na državnom nivou biti uskoro okončan i da će sve institucije BiH, pa i oba doma PSBiH, biti u mogućnosti da u punom kapacitetu obavljaju poslove i zadatke iz svoje nadležnosti.\nNa sastanku su razmijenjene informacije o planovima rada za tekuću godinu, kao i o novim projektima koje Misija OSCE-a želi da pokrene u saradnji sa parlamentima u BiH. S tim u vezi, ambasador Berton i njegovi saradnici pozvali su članove Kolegija PSBiH, kao i rukovodstva Sekretarijata PSBiH da početkom aprila ove godine učestvuju na radnom sastanku na kome bi se dogovorili dalji pravci saradnje i novi zajednički projekti u vezi sa procesom evropskih integracija, procesom demokratizacije i poštovanja ljudskih prava u našoj zemlji. (kraj)


Tumbaković: Pajović je najbliži stilu igre koji forsiramo – Nadlanu.com\nTumbaković: Pajović je najbliži stilu igre koji forsiramo\nObjavljeno 7. feb 2013. / 17:14:44\n“Zatvorili smo celu priču sa Tomislavom Pajovićem. On je svojevremeno bio naš igrač, prošao je celu omladinsku školu i u fudbalskoj filozofiji je najbliži načinu i stilu igre koji mi forsiramo”, rekao je Tumbaković, a preneo sajt Partizana.\nKako je ranije rečeno agenciji Beta u Partizanu, Pajović je došao na šestomesečnu pozajmicu iz moldavskog Šerifa, a crno-beli će imati opciju da otkupe njegov ugovor na kraju sezone.\n“Šerif je od njegovog dolaska promenio trenera, a Pajović očigledno nije po njegovom ukusu i iz tog razloga je dečko želeo da nastavi da igra. On ima 26 godina i u punim je igračkim godinama”, rekao jeTumbaković.\nOn je kazao da je odlaskom Sretena Sretenovića bilo logično da se dovede igrač koji može da bude pojačanje, ali i da istovremeno pojača konkurenciju.\n“Imamo deficit igrača na centralnim pozicijama u zadnjoj liniji. Prošlu godinu smo završili sa (Ivanom) Ivanovim i (Milošem) Ostojićem, a njihove zamene uslovno su bili Sretenović i (Vojislav) Stanković. Pošto je Sretenović otišao logična je posledica da na toj poziciji nađemo nekoga ko bi eventualno mogao da bude i pojačanje i istovremeno napravi konkurenciju”, kazao je sportski direktor Partizana.\nTumbaković je najavio da će se Pajović u petak pojaviti u Beogradu.


Ubice Mog Oca – Epizoda 7 – Sezona 1 - RTS\nGledajte epizodu 7 ubice mog oca – online uz mogućnost dodavanja prevoda Ubice mog oca je srpska televizijska serija koja je počela sa emitovanje novembra 2016. godine na TV stanici RTS. Ovo je kriminilastička serija č...\nGledajte epizodu 7 ubice mog oca – online uz mogućnost dodavanja prevoda\nUbice mog oca je srpska televizijska serija koja je počela sa emitovanje novembra 2016. godine na TV stanici RTS.\nOvo je kriminilastička serija čija radnja počinje kada glavni junak, mladi inspektor beogradske policije Aleksandar Jakovljević, uprkos svom problematičnom ponašanju, dobija važan slučaj – ubijena je kćerka jedinica uglednog čoveka čija firma gradi najveći stambeno – poslovni kompleks u regionu. Istraga ide i u tom smeru ali, Aleksandar iako rastrzan svojim problemima, ništa ne ostavlja slučaju i kopa po svakom segmentu života ubijene devojke, nesvestan kojoj opasnosti se izlaže, jer je nekome stalo da se to ubistvo što pre zataška. Aleksandra muči i lični bol nad nikad rešenim ubistvom njegovog oca Mileta, takođe policijskog inspektora a kad otkrije da su oba ubistva možda povezana, za njega rešavanje ubistva mlade devojke postaje misija.Neće znati kome da veruje na tom putu, da li svom šefu i najboljem prijatelju pokojnog oca, načelniku policije Marjanoviću, da li kolegi Mirku ili dvema ženama u svom životu, Mariji – javnom tužiocu sa kojom je u vezi, dok mu se u srce ne uvuče mlada forenzičarka Jelena. Dok sve rizikuje i očajnički traga za istinom, neće znati koliko ona može da bude zapravo bolna…\nVuk Kostić, Aleksandar Đurica, Tihomir Stanić, Marko Janketić, Nina Janković, Katarina Radivojević, Nebojša Glogovac, Elizabeta Đorevska, Dragan Mićanović, Nataša Ninković, Peđa Bjelac, Jelisaveta Orašanin, Slavko Štimac, Mirjana Karanović, Aleksandar Filimonović…\nProizvodnja: Radio-televizija Srbije (izvršna produkcija „Work in Progress”) 2016.\nRepriza serije je svake nedelje u 15.10 na prvog programu RTS-a.


Sportske.net - Novajlija u eliti svestan, u Beogradu autsajder!\nNovajlija u eliti svestan, u Beogradu autsajder!\nTrener fudbalera Inđije Srdjan Blagojević rekao je danas da njegova ekipa neće potceniti ekipu Rada i da na predstojeći meč neće otići sa stavom da će biti lako.\n"Na svakoj konferenciji za štampu ističemo da je sledeća utakmica jako bitna, što je tačno. Nema razlike medju protivnicima. Da li je to Partizan ili Mačva, Napredak ili Rad nama je sve podjednako teško. I na svakoj utakmici, ponoviću se po stoti put - nismo favoriti", rekao je Blagojević.\nFudbaleri Inđije sutra gostuju Radu u utakmici četvrtog kola Superlige Srbije.\nInđija posle tri odigrane utakmice ima četiri boda, dok je Rad i dalje bez bodova.\n"Bez obzira na bodovno slab početak Rada, izgubljene utakmice uz jednu odloženu... Nikako se time ne zavaravamo. Rad je dugogodišnji superligaš, ekipa sa iskustvom. Bez obzira na te njihove probleme, nikako nećemo potceniti situaciju. Naprotiv", rekao je trener Inđije.\nBlagojević je naveo i da njegova ekipa "ozbiljno prihvata ulogu koja joj je nametnuta u ovom trenutku".\n"Očekujemo vrlo motivisanog protivnika. Očekujemo protivnika s odredjenim pritiskom i željom da na prvoj utakmici kod kuće zabeleži tri boda. Sigurno nas očekuje jako težak posao. Na utakmicu sigurno nećemo otići sa stavom da će nam biti lako. Ne, naprotiv, biće nam izuzetno teško. Mi se pripremamo kao i za svakog protivnika. Poštujući ga, verujući u sopstvene snage, verujući u ono što radimo - tako idemo na ovu utakmicu na Banjicu", rekao je on.\nUtakmica se igra sutra od 20 sati na Banjici.


Vesti online / Sport / Fudbal / Milanezi nezadovoljni Gatuzom, pronašli zamenu?\nKako se navodi, ostanak bivšeg trofejnog fudbalera Milana na mestu trenera razmatrao bi se samo u slučaju da izbori plasman u Ligu šampiona, ali i pored toga nije siguran njegov status.\nVelikan sa San Sira trenutno drži četvrtu poziciju na tabeli Serije A, sa samo bodom više od Atalante, a novi sportski direktor Ivan Gazidis smatra da je Poćetino pravi čovek za užarenu klupu "rosonera".\nJedina šansa Milanu da dovede Argentinca, koji nije siguran po pitanju budućnosti, biće ukoliko se vrati u elitno takmičenje.\nPoćetino se menadžer Totenhema od 2014. godine, potpuno je podigao klub i stvorio jednog od najjačih u Premijer ligi.


DS: Presuda Mladiću zadovoljenje pravde | Autonomija\n"Važno je da našoj deci pokažemo da ratni zločinci nisu heroji"\nDemokratska stranka (DS) saopštila je danas da je presuda Ratku Mladiću dugoočekivano zadovoljenje pravde i preduslov pomirenja i da „skida ljagu sa Srbije“.\nDS je naveo i da Srbija konačno ulazi u završnu fazu poglavlja zvanog Hag i pozvao učesnike javnog života da se uzdrže od promovisanja, opravdavanja i ratnohuškačkih izjava.\n„Srbija i ceo region i danas se suočavaju i žive posledice ratnih zločina devedesetih, a presuda Mladiću je važna jer skida ljagu sa Srbije i njenih građana. Novi izazovi su pred nama i vreme je da se konačno neke knjige zatvore. Neosporno je da će mnogo bolnih reči i događaja ostati u tim knjigama, ali mi imamo obavezu prema generacijama koje danas rastu“, ističu iz DS-a.\n„Važno je da našoj deci pokažemo da ratni zločinci nisu heroji, a podjednako je važno da se suđenja za ratne zločine nastave, a ne da se usporavaju i onemogućavaju, što je trenutno slučaj, zatim da se promeni poražavajući odnos prema žrtvama kojima niko ne priznaje čak ni zvaničan status civilnih žrtava rata, kao i da se javnost upozna sa neospornim činjenicama koje su dokazane na sudu“, piše u saopštenju DS-a.


Srbija i dalje u velikoj meri talac nacionalizama, probleme rešavati, a ne produbljivati – LDP Vračar\nJovan Najdenov, portparol Liberalno demokratske partije, govori za Deutsche Welle.\nIako je Ustavni sud BiH osporio referendum o Danu RS-a, predsednik RS-a Milorad Dodik nije se ustručavao da najavi nove referendume i da govori o samostalnosti Republike Srpske. „Takav potez u skladu je sa onim što radi većina političara na Balkanu – umesto da rešavaju probleme, oni samo stvaraju nove i stare produbljuju“, ocenio je portparol opozicione Liberalno demokratske partije (LDP) u Srbiji Jovan Najdenov.\n„Srbija je i dalje u velikoj meri talac nacionalizma, a što se tiče BiH – talac Milorada Dodika. To teranje inata Tomislava Nikolića je nešto što nikoga ne treba da iznenadi, jer od kada je postao predsednik Srbije, konstantno radi na tome da Srbija i ostale zemlje u regionu ne dođu do dogovora koji bi podrazumevao pomirenje i konačno otpočinjanje regionalne saradnje“, kaže Najdenov u razgovoru za DW.\nPrema mišljenju Najdenova, Republika Srpska „svoju sreću neće naći ukoliko tera inat ostatku BiH“. „Naprotiv, ona će svoj puni smisao dobiti tek kada bude potpuno poštovana od strane Bošnjaka i Hrvata u BiH“.\n„Ono što radi Dodik apsolutno ne iznenađuje i Srbija mora na svaki način da utiče koliko god da je to moguće u pravnom i političkom smislu, da zaustavi to divljanje Milorada Dodika, kojeg smo svi svedoci već dugo ovde na Balkanu“, kaže Najdenov.\nUmesto da jača zategnute odnose, Beograd treba da svim svojim snagama utiče na to da ojača evropske vrednosti, ne samo u Srbiji, već i na prostoru celog Balkana, naglašava Najdenov. „Treba da bude normalno da predsednik Srbije, zemlje koja je odlučila da definitivno postane član EU i napravi taj korak ka pridruženju porodici evropskih naroda, ode u Sarajevo, da ode u Zagreb, i da se oko toga ne diže nikakva pompa ili prašina“.\nPrema mišljenju Jovana Najdenova, teško je predvideti kako će se razvijati odnosi Srbije i BiH, ali ključna stvar je da Srbija paralelno rešava probleme koji nju opterećuju i one koje ima sa zemljama u regionu. „Nije tu samo pitanje BiH, vidimo da prethodnih dana ministar spoljnih poslova Srbije Ivica Dačić pokušava da zbog svojih političkih pozicija, uoči predstojećih izbora, posvađa Srbiju sa susedima, sa Crnom Gorom, sa Makedonijom, sa Hrvatskom, posle svega onoga što smo imali prethodnih meseci i godina u odnosima sa tim zemljama“.\nSrbija, dodaje on, mora da sarađuje sa zemljama u regionu, i treba konačno staviti tačku na politiku sukoba. „Srpski političari, ali i političari u drugim zemljama u regionu treba da shvate da politika sukoba ne može i ne sme biti alternativa normalnom životu, jer su svi građani u regionu svesni da bez normalnog suživota i saradnje, bez konačnog pomirenja, Balkan neće doživeti sudbinu koje su doživele zemlje razvijenog sveta“, zaključuje Jovan Najdenov.\nRazgovarala: Una Sabljaković


POČINJE ŠKOLA SLIKANJA - LAJKOVAC NA DLANU\nU Kulturnom centru “Hadži Ruvim” od 2. oktobra u Lajkovcu počinje Škola slikanja, koju će voditi akademski slikar Nikola Pešić.\nŠkola slikanja namenjena je Lajkovčanima, biće organizovana za starije osnovce, srednjoškolce i odrasle, a trajaće do kraja godine.\nČas će trajati 90 minuta, a termini održavanja časova su subotom od 17 časova i nedeljom od 12 časova. Svi zainteresovni polaznici dobiće više informacija već na prvom času 2. oktobra.\nŠkola slikanja je za sada besplatna, a nakon završetka prvog ciklusa koji će trajati do kraja godine, a ako bude interesovanja polaznika biće realizovana i u narednoj godini. Usled velikog interesovanja sugrađana svih uzrasta, Kulturni centar “Hadži Ruvim” je i upravo i krenuo sa realizacijom ove ideje.\nPolaznici Škole slikanja pri Kulturnom centru imaju sjajnu priliku da ovladaju znanjima i veštinama iz oblasti slikarstva uz odličnog predavača koji će voditi Školu slikanja, akademskog umetnika Nikolu Pešića.\nAkademski slikar Nikola Pešić, koji će voditi Školu slikanja, nedavno se predstavio lajkovačkoj publici: https://lajkovacnadlanu.rs/2021/07/29/samostalna-izlozba-nikole-pesica-u-lajkovcu-i-predstavljanje-slike-kosmologija/


U ponedeljak o Februarskoj nagradi | TV KANAL 9 NOVI SAD\nNaslovna EMISIJE U ponedeljak o Februarskoj nagradi\nU ponedeljak o Februarskoj nagradi\nVIDEO K9: Prof. dr Vladimir Petrović laureat je za Februarsku nagradu grada Novog Sada za 2020. godinu, a konačnu odluku o ovom predlogu doneće odbornici Novog Sada na svečanoj sednici gradskog parlamenta zakazanoj za ponedeljak.\nSvečana sednica Skupštine Novog Sada biće održana u ponedeljak 25. januara, a pred odbornicima će se na dnevnom redu naći samo Predlog odluke o dodeli Februarske nagrade za 2020. godinu.\nProf. dr Vladimir Petrović je, prema rečima predsednice novosadskog parlamenta Jelena Marinković Radomirović, pre svega veliki stručnjak, epidemiolog koji je vodio borbe protiv svih velikih epidemija u Vojvodini u proteklih 10 godina, kao i autor i koautor više od 90 naučnih i stručnih radova.\nPoslednjih godinu dana dr Petrović je dao izuzetno veliki doprinos u borbi protiv korona virusa, rekla je Marinković Radomirović i dodala da se nada da će predlog odluke o dodeli Februarske nagrade za 2020. u ponedeljak biti podržan i jednoglasno usvojen na sednici Skupštine grada.\nPrethodni tekstIzmena trasa 11A i 11B\nSledeći tekstOdlaganje otpada regionalni problem


U Ministarstvo pravde Srbije stigao je danas dopis Žalbenog veća Haškog tribunala o povratku lidera Srpske radikalne stranke (SRS) Voslava Šešelja u pritvorsku jedinicu u Sheveningenu.\nKako nezvanično saznaje agencija Beta u dopisu se navodi da bi Šešelj trebalo da se vrati sutra, 26. maja ili u “najkraćem periodu posle toga”. O dopisu iz Haškog tribunala odlučivaće Vlada Srbije.\nŠešelj je u petak povodom informacija da do 26. maja, treba da se vrati u Hag izjavio da se neće dobrovoljno predati, ali i da neće bežati.\nŠešelja, optuženog za zločine nad Hrvatima i Muslimanima u Hrvatskoj, Vojvodini i BiH 1991-93, prvostepeno veće je na privremenu slobodu pustilo 12. novembra prošle godine iz humanitarnih razloga, radi lečenja.\nApelaciono veće je 30. marta naložilo prvostepenom veću Tribunala koje je sudilo Šešelju, da “smesta” opozove odluku o njegovom privremenom oslobađanju zato što je izjavom da se neće dobrovoljno vratiti u Tribunal prekršio jedan od dva osnovna uslova za ostanak na privremenoj slobodi.\nRaspravno veće predsedavajućeg Žan-Kloda Antonetija nije, međutim, postupilo po nalogu Apelacionog veća, već je 10. aprila od lekarskog tima koji Šešelja leči u Srbiji zatražilo dokumentaciju o njegovom zdravstvenom stanju. Kako je zatim saopštio sekretarijat Tribunala, Šešelj je odbio da tu dokumentaciju dostavi sudu.\nGlavni tužilac Serž Bramerc potom je 14. aprila Apelacionom veću uputio hitan zahtev da smesta ponovo naredi pretresnom veću da Šešelju naloži da se vrati u pritvor u Sheveningenu.\nŽalbeno veće Tribunala pozvalo je 22. aprila Šešelja da se u roku od tri dana izjasni o zahtevu Tužilaštva da se hitno primeni odluka tog veća da se vrati u Hag. Šešelj je u pritvoru Tribunala bio od 24. februara 2003. kada se dobrovoljno predao. Suđenje mu je počelo 2007, a izricanje presude je bilo zakazano za oktobar 2013, ali je odloženo zbog izuzeća sudije.


Vreme danas na Kosovu - KosovaPress\nHome › Vesti › Vreme danas na Kosovu\nKosovski hidrometeorološki institut saopštio je da će danas biti oblačno sa sunčanim intervalima.\nKako navode iz instituta, naoblačenje ponegde može da proizvede slabe pahulje.\n„Minimalne temperature kretaće se od -8 do -6 stepeni Celzijusovih, dok se dnevne maksimalne prognoziraju od -2 do -1 stepen Celzijusa. Duvaće slab do umeren vetar severoistočnog smera“, kaže se u saopštenju.\n15.247 aktivnih slučajeva sa COVID-19\n618 kazni za nepoštovanje mera anti-C0VID\nVremenska prognoza za dva dana\nVreme pretežno oblačno i sa kišom


NESEL: Podrška razvoju solarne elektrane u Trebinju – ЕРС\nNESEL: Podrška razvoju solarne elektrane u Trebinju\n24. маја 2021. in Novosti\nDirektor Evropske banke za obnovu i razvoj (EBRD) u BiH Manuela Nesel izjavila je nakon razgovora sa generalnim direktorom Elektroprivrede Republike Srpske Lukom Petrovićem da je ova finansijska institucija zainteresovana da podrži projekat izgradnje Solarne elektrane TREBINJE 1 na Zubcima.\n„Razgovarali smo o nekoliko projekata Elektroprivrede Republike Srpske iz obnovljivih izvora energije, sa akcentom na solarni. Bili bismo jako srećni kad bismo pružili našu podršku i finansijska sredstva u razvoju ove investicije“, rekla je Nesel.\nNesel je dodala da je tema sastanka sa rukovodstvom MH ERS bila i investiranje u prenosni sistem.\n„Veoma je važno omogućiti mreži da preuzme obnovljivu energiju. Što se tiče Elektroprivrede imamo blisku saradnju po pitanju distributivnih preduzeća. Ranije smo obezbjeđivali kredite a to ćemo raditi i u budućnosti, jer je veoma važno smanjiti gubitke u distributivnom sistemu i unaprijediti njegovu spremnost. Potrebnи su mnogi projekti , a Elektroprivreda je jedan od ključnih investitora u državi i želimo da podržimo ove investicije na transparentan način“, rekla je direktor EBRD u BiH.\nOna je naglasila da je veoma važno da se nastavi dijalog sa javnim preduzećima, vladom i privatnim sektorom. Dodala je da je od ključne važnosti imati dobre zakone i zakonodavstvo o obnovljivim izvorima energije, kao i ambiciozne planove koji su jeftini i dobri za državu, životnu sredinu i ljude, jer će na taj način država u budućnosti biti konkurentnija.\nNesel, koja je učestvovala aktivno na drugom Samitu energetike Trebinje ispred Evropske banke za obnovu i razvoj ocиjenila je Samit uspješnim, važnim za elektroprivrede regiona, vlade , privatni sektor kao i međunarodne institucije koje su se odazvale i uzele učešće na Samitu.\n“Iznenađena sam visokim nivoom posjećenosti i brojem ljudi koji su bili prisutni i dubinom diskusija i ozbiljnošću priznavanja izazova dekarbonizacije, o potrebi prezumanja ambiciznih koraka Vlade i dva Entiteta u procesu tranzicije”, kazala je Nesel.\nOna je dodala da je Evropska banka za obnovu i razvoj (EBRD) aktivan investitor u energetskom sektoru i da želi da podrži Vladu u ambiciji da sprovede dekarbonizaciju privrede.\n“Posebno želimo da podržimo Elektroprivrede u razvoju obnovljivih izvora energije, kao i privatne investitore koji su zainteresovani da dođu u BiH, ali treba da nađu transparentan i otvoren okvir u kojem mogu raditi, o čemu se razgovara sa vladama na svim nivoima, a diskusije nastavljamo u Sarajevu i Banjaluci sljedeći mjesec”, zaključila je Nesel.\nLuka Petrović novi direktor ERS 16. новембра 2018.\nPriznanje za ERS na CIGRE Srbija 2019 7. јуна 2019.\nDistributivna preduzeća usaglasila Pravilnik o stimulativnim otpremninama 29. новембра 2019.


Misterija "Đurđevdana": Kako je nastala čuvena pesma? | Muzika | Direktno\n06. 05. 2021. 06:58 1\nVernici danas praznuju Đurđevdan, koji je jedna od najčešćih slava kod Srba. Uz obeležavanje narodnih običaja, tradicija je postala i pesma "Đurđevdan", koju je obradio muzičar Goran Bregović, a otpevala sarajevska grupa "Bijelo dugme".\nČuvena pesma "Đurđevdan" nastala je u "vozu smrti", koji je putovao iz Sarajeva za Jasenovac, otkrio je jednom prilikom profesor Žarko Vidović, istoričar umetnosti iz Sarajeva, koji je bio u zloglasnom koncentracionom logoru 1942. godine.\nNaime, prema svedočenju ovog istoričara, Srbe su 1942. godine na Đurđevdan zatvorili u stočne vagone i, po naređenju NDH, policija ih je povela na "đurđevdanski uranak".Vidović je bio u zаtvorimа do 1942. godine, i to prvo u nemаčkom, pа u ustаškom. U "Velikom trаnsportu" prebаčen je u Jаsenovаc, odаkle je deportovаn u logor kod Nаrvikа u Norveškoj. Prema njegovim rečima, na putu prema kazamatu, zatočenici u vagonima bez hrane i vode počeli su da padaju u krize zbog straha i neizvesnosti.\nU opštem haosu, jedan od njih, za koga se tvrdi da je bio član sarajevske "Sloge", u sopstvenom grču i nemoći, iz ponosa i prkosa, prvi put je zapevao "Proljeće na moje rame slijeće, đurđevak zeleni, svima osim meni - Đurđevdan je!".\nPo dostupnim svedočenjima, ustaše su zbog pesme "Đurđevdan" zatvorile šibere na vagonima, a zatvorenici su ostali bez vazduha na malom prostoru, zbijeni jedni do drugih. Od 3.000, koliko ih je krenulo iz Sarajeva, u Jasenovac je stiglo 2.000 duša, a njih dve stotine je na kraju rata preživelo torturu.Međutim, druga verzija priče glasi ovako: čuveni reditelj Emir Kusturica 1988. godine snimao je film "Dom za vešanje" koji je u tom vremenu izazvao veliku pažnju javnosti. Za potrebe filma angažovao je Bregovića koji je tada bio u zenitu slave, da mu napravi muziku za film. Ovim projektom prvi put započinje njihova saradnja koja će se nastaviti narednih godina, a legendarni muzičar prvi put radi muziku za film.\n- Pesma je pravljena za film Emira Kusturice "Dom za vešanje", a onda sam ja pravio prepev za ploču "Bijelog dugmeta", kao jednu malu ljubavnu pesmu, zapravo kao jedan mali omaž Đorđu Balaševiću, koji nažalost nikad nisam napisao na ploči - otkrio je jednom prilikom Bregović i dodao da je želeo da oda počast popularnom kantautoru stihom iz njegove pesme "Priča o Vasi Ladačom" i stihom "Kad ja nisam s onom koju volim".\nItalijani snimaju film o pesmi "Bella ciao"\nDua Lipa izbacila novi HIT (VIDEO)\n05. 06. 2021. 6


Kazna za nerad: Incko će zamrznuti isplate poslanicima\nSARAJEVO - Visoki predstavnik Valentin Incko namjerava da zamrzne isplatu plata poslanicima u Predstavničkom domu Parlamentarne skupštine BiH sve dok ta institucija ne počne da funkcioniše. Sagovornik "Pressa" iz OHR-a objašnjava da Incko želi da kazni političare u BiH zbog zastoja u procesu konstituisanja organa vlasti na nivou BiH.\nOvaj list saznaje u diplomatskom koru u Sarajevu da EU još traži način kako da sankcioniše one koji opstruišu cijeli proces, kao i da je Inckova ideja da se neposlušni domaći političari udare po džepu najprihvatljivija, najlogičnija, najbrža i najefikasnija opcija. Tim prije što OHR ima ovlaštenja da donese takvu odluku.\nVisoki predstavnik može da smjenjuje zvaničnike ili donosi zakone, pa tako može i da obustavi isplatu njihovih primanja iz budžeta institucija, a ovakav scenario ozbiljno se razmatra i u Briselu, jer bi se njime jednim udarcem uradile dvije važne stvari.\nPolitičari bi bili kažnjeni, a nova primjena bonskih ovlaštenja ne bi naišla na veliku osudu javnosti, jer građani mjesecima negoduju zbog činjenice da poslanici primaju basnoslovne plate, a ništa ne rade.\nKonstitutivna sjednica Predstavničkog doma BiH počela je 30. novembra, ali je prekinuta poslije nepunih pola časa jer nije postojao politički dogovor o izboru rukovodstva.\nS druge strane, pregovori najjačih političkih stranaka traju više od četiri mjeseca bez ikakvog napretka. Za to vrijeme novoizabrani poslanici već su primili po dvije astronomske plate, iako su u klupama proveli svega tridesetak minuta.


U Trebinju će se graditi reciklažni centar – Haber.ba\nU Trebinju će se graditi reciklažni centar\nDirektori javnih ustanova “Ekologija i bezbjednost” i “Komunalno” Trebinje razgovarali su s predstavnicima Svjetske banke u BiH o mogućnosti sufinansiranja izgradnje reciklažnog centra na gradskoj deponiji Obodina i proširenja njenih kapaciteta.\nReciklažni centar za smeće - Deponija.rs\n“Grad Trebinje je kandidirao projekt izgradnje prvog reciklažnog centra u regiji, a posredstvom nadležnog ministarstva i Fonda za zaštitu životne sredine definirane su potrebe i potezi da bi se mogla osigurati oprema za selekciju, sortiranje i preradu otpada”, kazao je direktor Javne ustanove “Ekologija i bezbjednost”, Stevan Bekan.\nDodaje da bi reciklažni centar trebao biti u funkciji do kraja naredne godine te da su potrebna značajna finansijska sredstva…\n“Još ne znamo koliko bi izgradnja reciklažnog centra koštala, jer razmatramo za koju bi količinu otpada najbolje odgovarao potrebama našeg grada. Treba da se sagleda i mogućnost uključivanja ostalih opština regije u ovaj projekat, tako bismo mogli i da zaradimo. Problem je što je Obodina, koja postoji od 2008. godine, sanitarna deponija, dok ostale opštine imaju odlagališta koja nisu uređena”, dodao je Bekan.\nPrema riječima Nedeljka Lambete, direktor Komunalnog preduzeća Trebinje, izgradnjom reciklažnog centra produžit će se vijek deponije Obodina i do 20 godina.\nTeme:deponija Obodina, izdvojeno, promo, reciklažni centar, Trebinje


Ankara: Ne postoje planovi za nove razgovore o pitanju kurdskih pobunjenika\nTurski i irački zvaničnici saopštili su da ne postoje planovi za dalje bilateralne razgovore o postizanju sporazuma o pitanju kurdskih pobunjenika iz Turske koji pribežište nalaze na severu Iraka. Turske vlasti odbacile su seriju predloga koje je juče podnela iračka delegacija na čelu s ministrom odbrane Abdelom Kaderom Jasimom, uz obrazloženje da bi trebalo previše vremena da bi se osetili bilo kakvi efekti.\nTurski premijer Redžep Tajip Erdogan više puta je do sada ponovio da Ankara neće više tolerisati napade PKK koji se pripremaju i izvode sa severa Iraka, uglavnom nastanjenog Kurdima. Erdogan je pozvao na hitnu intervenciju američkih snaga u Iraku i iračkih vlasti ukoliko žele da budu izbegnuta turska vojna intervencija u oblasti Kurdistana, na severu Iraka.\nAnkara traži da svi gerilci i vođe PKK-a budu predati Turskoj, kao i da njihovi kampovi budu zatvoreni. Iračke vlasti, međutim, odgovaraju da oni nemaju kontrolu nad tim područjem. Iračko-turski pregovori organizovani su uoči najavljene posete Ankari 2. novembra američke državne sekretarke Kondolize Rajs i regionalne konferencije na ministarskom nivou koja će biti održana 2. i 3. novembra u Istanbulu.\nTurski parlament nedavno je, na predlog vlade te zemlje, donio odluku da se turskoj vojsci dozvoli izvođenje vojnih operacija na sjeveru Iraka, kako bi se neutralisali kampovi PKK.\nTa odluka važiće u narednih godinu, ali Turska zbog pritiska Vašingtona nije još odlučila da pošalje svoje trupe u Irak.


UG Philología osnovano je 24. 12. 2002. godine u Beogradu. Osnivač Udruženja je grupa mladih filologa - istraživača, saradnika Univerziteta u Beogradu i Filološko-umetničkog fakulteta u Kragujevcu. Njegovi članovi su filolozi različitog usmerenja, objedinjeni željom da mladim univerzitetskim nastavnicima i saradnicima - ali i drugim stručnjacima koji tek otpočinju svoju naučnu karijeru - pruže šansu da intenziviraju međusobne kontakte, razmenjuju znanja, iskustva i informacije, kao i da ostvaruju zajedničke projekte. U težnji da naučnom podmlatku u oblasti filoloških i drugih društvenih nauka olakša prve korake na putu ka profesionalnoj afirmaciji UG Philología objavljuje istoimeni naučni časopis, bavi se izdavačkom delatnošću, predstavlja aktivnosti i dostignuća svojih članova na internetu, organizuje sastanke, skupove i predavanja itd.\nPo svojoj koncepciji Philología predstavlja naučno-stručni časopis. Izlazi u štampanom i elektronskom formatu jedanput godišnje, a po potrebi se mogu objaviti i posebna izdanja. Uz naučne i stručne članke iz oblasti filoloških i njima srodnih disciplina Philología objavljuje kritike, prikaze i izveštaje, ali i prevode. U skladu sa tim, centralne rubrike časopisa predstavljaju: Nauka o jeziku, Metodika i didaktika, Nauka o književnosti, Kultura i društvo, Prikazi, Izveštaji i Prevodi. Rubrika Emeritus namenjena je prilozima renomiranih stručnjaka, koje na saradnju sa časopisom poziva urednik u dogovoru sa članovima Uređivačkog odbora. Prilozima darovitih studenata osnovnih studija posvećena je, osim toga, posebna rubrika.\nPhilología objavljuje radove članova Udruženja, kao i svih drugih zainteresovanih stručnjaka i istraživača: nastavnika i saradnika visokoškolskih ustanova, prevodilaca, studenata doktorskih, magistarskih, specijalističkih i osnovnih studija, nastavnika srednjih i osnovnih škola itd. Novi saradnici mogu se pridružiti na poziv urednika, Uređivačkog odbora ili nekog od članova Udruženja, ali i na vlastitu inicijativu.\nRadovi se dostavljaju elektronskom poštom na adresu philologia.journal@gmail.com. Na istu adresu mogu se uputiti i sva pitanja i predlozi. Detaljnije informacije o časopisu Philología, o aktuelnom uredništvu i roku za predaju radova za naredni broj nudi link Časopis na sajtu Udruženja. Na istom mestu mogu se naći i detaljna uputstva potencijalnim saradnicima.\nU okviru ovog segmenta svoje delatnosti, UG Philología bavi se izdavanjem knjiga, časopisa i drugih publikacija, obavlja pripremu za štampu, nudi lektorske, korektorske i prevodilačke usluge, organizuje štampanje i koričenje, a po potrebi i promociju i distribuciju objavljenog materijala. Informacije o ostvarenim izdavačkim projektima Philologíje pruža link Preporučujemo. Za detaljnija obaveštenja treba se obratiti na elektronsku adresu philologia.journal@gmail.com. Izdanja Udruženja nalaze se u prodaji u skriptarnicama i knjižarama na filološkim i/ili filozofskim fakultetima u Srbiji, kao i u pojedinim knjižarama u užem centru Beograda. Za izdavačku delatnost Udruženja zadužen je predsednik Upravnog odbora. U skladu sa tim, članovima Udruženja i svim ostalima zainteresovanima za ovakav vid saradnje preporučujemo da stupe u kontakt sa njim. Detaljnija obaveštenja o tome nudi link Kontakti.\nPrezentacija UG Philología na internetu u nadležnosti je koordinatora projekta. Koordinator projekta određuje strategiju razvoja prezentacije i zaslužan je za realizaciju date strategije. Njemu se elektronskom poštom - na adresu philologia.journal@gmail.com - dostavlja sav materijal za aktualizaciju sajta, u roku koji je on prethodno odredio. Podatke o koordinatoru projekta sadrži link Kontakti.\nPhilologíjom rukovode predsednik Udruženja i njegov zamenik, predsednik Upravnog odbora, Nadzorni odbor i generalni sekretar. Zadatak predsednika je da zastupa Udruženje u javnosti kao i da promoviše i njegove aktivnosti. Predsednik Upravnog odbora zastupa Udruženje u pravnom prometu i ima prava i dužnosti finansijskog nalogodavca, odnosno zadužen je za pravna i finansijska pitanja vezana za rad Udruženja. Funkcija Nadzornog odbora je da kontroliše finansijsko poslovanje Udruženja. Prezentacija Udruženja na internetu u nadležnosti je koordinatora projekta, dok su za časopis Philología zaduženi urednik i Uređivački odbor. Sekcijama upravljaju koordinatori sekcija. Informacije o aktuelnoj raspodeli navedenih zaduženja nudi link Kontakti.


Naslovna - Kalendar manifestacija - IZAĐI MI NA TEGLU\nTermin: 25-08-2017 - 14-10-2017 / Oktobar\nOrganizacija "Bašta Mašta" pokrenula je ovu jedinstvenu, konceptualno neobičnu, autentičnu i društveno odgovornu manifestaciju na teritoriji cele zemlje tokom koje se u formi karavana, od grada do grada tokom septembra i oktobra meseca, organizuje takmičenje u pripremanju ajvara. Osnovni cilj ovog zabavnog takmičenja je potraga za šampionima u pripremanju najboljeg i najpoznatijeg srpskog proizvoda u svetu. Kvalifikacionim takmičenjem u svakom od gradova biraju se pobednici koji se na finalnom takmičenju bore za prestižnu titulu najboljeg ajvar majstora u državi.\nManifestacija je uspela da spoji tradicionalno i moderno, selo i grad, prošlost i sadašnjost, dobar recept sa istančanim ukusom, sve to promeša i na kraju postigne ono zbog čega je i nastala - napuni teglu i nameni je kome je najpotrebnija!\nKaravan je u prethodne dve sezone posetio 40 gradova, imao preko 3.000 učesnika, 8.000 proizvedenih tegli i proglasio najajvar majstore za 2014. i 2015.godinu. U svakom od gradova u proseku se proizvede oko 200 tegli ajvara, a celokupna proizvedena količina ostavlja se takmičarskim ekipama na raspolaganje.\nKaravan manifestacije IZAĐI MI NA TEGLU se planirano širi i u trećoj sezoni posetiće preko 25 gradova širom zemlje. Pripremljene su nove programske aktivnosti za takmičare i posetioce, još više zabave, nagradne igare za prisutne, vrednije nagrade, a nismo zaboravili ni najmlađe čije nas je ushićenje i nasmejanost nagnalo da tom segment programa dodamo dosta noviteta.


OEBS: Obe strane krše primirje\nProruski pobunjenik u selu nedaleko od Luganska (arhivski snimak, mart 2015.)\nOrganizacija za evropsku bezbednost i saradnju saopštila je da obe strane u ukrajinskom konfliktu krše sporazum o prekidu vatre.\nZamenik šefa specijalne posmatračke misije OEBS-a u Ukrajini Aleksandar Hug izjavio je danas u Kijevu da se na istoku zemlje borbe nastavljaju i da se koristi oružje, koje je trebalo da bude povučeno.\nIstovremeno, nemačka kancelarka Angela Merkel izjavila je da je "nezamislivo" da Rusija učestvuje na sastanku industrijski najrazvijenijih zemalja sveta dokle god je umešana u sukob u Ukrajini. Obraćajući se nemačkim zakonodavcima u Berlinu, Merkel je istakla da Rusija - optužena da podržava separatsite na istoku Ukrajine koji ratuju sa ukrajinskim vladinim snagama - neće biti prisutna na sastanku Grupe 7 sledećeg meseca u Bavarskoj.\nMerkel je podsetila da je Rusija učestvovala na poslednjem samitu u Viljnusu 2013, ali da je to bilo pre aneksije Krima i da povratak formatu G8 neće biti moguć sve dok Rusija ostane neposvećena osnovnim vrednostima međunarodnog prava.


Savremeni penthaus predivne terase i svetlih tekstila - Moj Enterijer – Kupatila, Nameštaj, Kuhinje, Garniture...\nEnterijer ovog stana sa šarmom klasičnog potkrovlja, dobio je redefinisane i repozicionirane prostorije kako bi kreirao savršen balans između funkcionalnosti i estetike. Nenametljiva paleta boja dolazi u kontrastu sa odvažnim karakteristikama semštenim u čitavom stanu, osiguravajući umirujući i elegantan, ali pre svega savremeni osećaj.\nGlavni raspored predstavlja otvoreni koncept sa dnevnom sobom i trpezarijskim prostorom, smislenog prelaza iz jedne u drugu funkcionalnu površinu. Celokupan enterijer finiširan je belom bojom sa krovnim prozorima i poseduje nameštaj holandskog dizajna.\nJedna od najinteresantnijih ideja u ovom enterijeru implementirana je u kućni dekor i koristi predivno odštampane tapacirane delove nameštaja kako bi dodala boje i obrasce, čineći celokupan prostor daleko yanimljivijim. Glavna spavaća soba poseduje staklene zidove i pruža pristup balkonu, donosi veoma spokojan dekor, zajedno sa kolorističkim tepihom na podu.\nTerasa definitivno predstavlja jednu od najkvalitetnijih površina u ovom stanu, dok penthaus maksimalno preuzima njene prednosti. Ovde se vlasnici mogu opustiti u centralnojm delu za sedenje, koji poseduje biljke u saksijama i zelenilo, zajedno sa savremenim nameštajem za eksterijere, što stvara savršenu postavku za primanje gostiju, takođe.\nNa terasi se takođe nalazi i mala intimna trpezarija za dvoje, opremljena ojačanim nameštajem, skrivenim od očiju predivnim zelenilom u saksijama. Kada se malo bolje zagledaju, gosti mogu primetiti predivni komplet sastavljen od belog stola i dve veoma lepe zelene stolice, u savršeno uklopljenom maniru.\nOstatak prostorija ovog penthausa biće renoviran tokom sledeće zime, a mi se iskreno nadamo da ćemo imati priliku da vidimo daleko više od ovog predivnog prostora uskoro.\nPROČITAJTE SLEDEĆI TEKST: Funkcionalan minimalistički enterijer


Olimpijada u 8K rezoluciji - Vijesti.me\nZa sada sigurno da će živi prenosi u ovoj rezoluciji biti dostupni u Japanu\nOlimpijada u 8K rezoluciji\nZasad je sigurno da će živi prenosi u ovoj rezoluciji biti dostupni u Japanu, ali se ne zna da li će i kako gledaoci širom svijeta moći da uživaju u maksimalnom kvalitetu slike Edit\n750 pregleda 0 komentar(a)\nIlustracija (Foto: Ilustracija)\nJelena Kontić 15. mart 2020, 16:06\nOlimpijske igre u Tokiju koje će se održati ovog ljeta (ukoliko ne budu odložene zbog virusa korona, kako neki predviđaju) ulaze u završnu fazu priprema. Ove igre će biti specifične po mnogo čemu, a jedna od stvari po kojoj će se pamtiti biće i prenošenje sportskih događaja u 8K rezoluciji, zajedno sa 22.2 audio kanala.\nZa sada je sigurno da će živi prenosi u ovoj rezoluciji biti dostupni u Japanu, ali se ne zna da li će i kako gledaoci širom svijeta moći da uživaju u maksimalnom kvalitetu slike. Ako bude dostupno, to će najvjerovatnije biti putem Internet streaming-a.\nZa sada se zna da će u 8K rezoluciji sigurno biti prenošene ceremonije otvaranja i zatvaranja Olimpijskih igara, koje će uključiti i prvi živi prenos u toj rezoluciji iz helikoptera. Takođe, u 8K rezoluciji će biti dostupni i neki sportski prenosi, kao što su muška atletska finala na 100 i 200 metara, žensko atletsko finale na 200 metara i finale muške štafete na 400 metara.\nJoš neka nadmetanja u drugim sportovima biće dostupna u ovoj rezoluciji - finala u ženskom fudbalu i odbojci, kao i pojedini badminton, džudo i stonoteniski mečevi, ili plivanje.\nNekoliko nedjelja kasnije, tokom avgusta, u 8K rezoluciji će se prenositi ceremonije otvaranja i zatvaranja paraolimpijskih igara, ragbi u invalidskim kolicima, plivanje…


Dojenje po meri bebe, u prijatnom kutku - TVRUBIN\nDojenje po meri bebe, u prijatnom kutku\nSvetska nedjelja dojenja počinje danas i traje do 7. avgusta. Dojenje je preporuka Svetske zdravstvene organizacije i kao takvo predstavlja najbolji način za očuvanje zdravlja kako deteta, tako i majke. Ipak sam čin dojenja na javnom mestu još uvek stvara nelagodu, kako majci tako i okolini. Iz tih razloga mamama, koje doje je najčešće ograničeno vreme šetnje, kao i boravak van kuće.\nDojenje predstavlja najjednostavniji, najzdraviji i najekonomičniji način da se obezbedi zadovoljenje potreba novorođenčeta za pravilnom ishranom. Majčino mleko je potreba svakog novorođenčeta, odojčeta i deteta do navršene druge godine.\nU našem gradu od nedavno, a uoči obeležavanja Svetske nedelje dojenja počeo je da radi ugostiteljski objekat, koji u svojoj ponudi ima i poseban kutak za dojenje i presvlačenje beba. Kako je objasnila vlasnica ovog objekta i sama majka, koja doji, Tamara Jović, baš iz razloga nekomotiteta i nedostatka takvih uslova, opredelili su se da budu pioniri u ovom poduhvatu:\n-Mi smo pre svega kao roditelji hteli da napravimo ovakav kutak za mamu i bebe. Pored ovog dela za malo stariju decu, gde se oni igraju, dok mame mogu da popiju kafu i da se osveže, ovaj kutak mislim da je bio vrlo potreban. Ovde se mame osećaju prijatno i sigurno, mogu da nahrane svoju bebu, da je presvuku. Znam da je bitno da beba ruča tamo gde želi. Često mame ne mogu da se opuste da nahrane bebu bilo gde, tako da smo osmislili ovaj bebi kutak. Podržavamo svaku mamu koja doji, da što duže bude u tome. Moja Nera ima godinu i sedam meseci, još uvek sisa i kako mi se čini nema nameru da prekine još neko vreme.\nOvakav način udovoljenja potrebama, kako na prvom mestu najmlađim sugrađanima, tako i mamama naišao je na veliku podršku mladih roditelja ali i zdravstvenih radnika, koji rade sa trudnicama i dojiljama, komentarisala je i Glavna patronažna sestra Olivera Vučković Popov:\n-Ja se izuzetno radujem. Mi smo prošle godne pričali baš o toj temi, da se ovakav jedan lep prostor obezbedi dojiljama. Na ovakav način, one nisu samo u svojim kućama, mogu da izađu da se druže, razgovaraju, a ujedno i imaju mogućnost da nahrane svoje dete, da ga presvuku.\nZvanični datum Svetske nedelje dojenja na globalnom nivou je od 1. do 7. avgusta. Dojenjem se kod beba podstiče razvoj i sazrevanje odbrambenog sistema, razvoj inteligencije, smanjuje se rizik od gojaznosti, od pojave alergija, štiti od mnogih bolesti i infekcija, kao i od sindroma iznenadne smrti odojčeta.\nPrednost dojenja za majku je u tome što pomaže uspostavljanju emocionalne veze sa detetom, smanjuje krvarenje posle porođaja, doprinosi normalizaciji telesne mase, smanjuje rizik od pojave osteoporoze, od pojave malignih oboljenja dojke i jajnika, kao i od postporođajne depresije. Više o ovoj temi pogledajte u emisiji Rubinizmi koja je na programu sutra u 21 sat.\navgust 1, 2019 Vesna Bojic\n← Odbornici usvojili rebalans budžeta, opredeljeno milijardu dinara za investicije Kikindski socijalisti proslavili 29 rođendan →


U Srbiji još 12 preminulih od koronavirusa, u Nišu bez žrtava\nNaslovna Društvo U Srbiji još 12 preminulih od koronavirusa, u Nišu bez žrtava\nU poslednja 24 časa u Srbiji je preminulo još 12 osoba od posledica koronavirusa, a pozitivno je 345. U Nišu nije bilo preminulih, testirane su 7.032 osobe, a zvaničan broj žrtava od početka epidemije je 382.\nKC Niš, Foto: A.V. Novinari Online\nU kovid objektima KC Niš hospitalizovana je 291 osoba, od toga kod 97 odraslih i kod četvoro dece ustanovljeno je prisustvo koronavirusa. Na aparate za veštačku ventilaciju priključeno je 6 pacijenata i oni se nalaze u jako teškom opštem stanju.\nU Srbiji je na respiratorima ukupno 139 osoba, aktivno je 3.911 slučajeva, a procenat smrtnosti je 2,11 odsto.\nOd početka epidemije testirano je 487.378 osoba, dok su potvrđena 18.073 slučaja infekcije.\nSituacija na jugu Srbije\nU ZC Lekovac u kovid bolnici, trenutno je hospitalizovano 124 pacijenata. Кod 9 pacijenata je potvrđeno prisustvo virusa Covid -19.\nU 4 kovid bolnice u ZC Vranje, ukupno je hospitalizovano 170 pacijenata. Кod 81 pacijenta je potvrđeno prisustvo virusa. Među hospitalizovanim pacijentima, nema dece zaražene virusom Covid -19.\nU ZC Surdulica, u kovid bolnici trenutno su hospitalizovana 63 pacijenata. Кod 53 pacijenta je potvrđeno prisustvo virusa Covid -19.\nPrethodni tekstKrizni štab: Pooštrene mere u Nišu, zabrana okupljanja za više od 20 ljudi\nSledeći tekstU Nišu preminule 4 osobe iz okolnih gradova, pik epidemije do kraja sedmice


iribinaPalestinci iz pojasa Gaze donirali krv za ranjenike u BejrutuiribinaPalestinci iz pojasa Gaze donirali krv za ranjenike u Bejrutu\nHome/bliski istok/Palestinci iz pojasa Gaze donirali krv za ranjenike u Bejrutu\n6 Avgusta, 2020Last Updated: 6 Avgusta, 2020\nIRIBINA – Palestinci u pojasu Gaze donirali su krv u pokušaju da pomognu žrtvama eksplozije u Bejrutu u kojoj su ranjene hiljade ljudi.\nDeseci ljudi učestvovali su u dobrovoljnom davanju krvi u gradu Khan Younis, koje je sponzoriralo Društvo palestinskog Crvenog polumjeseca. Organizatori su saopštili da će pokušati da sarađuju s Međunarodnim komitetom Crvenog križa u pokušaju sa se donacije krvi isporuče Libanu.\nPojas Gaze pod zajedničkom je blokadom Izraela i Egipta od 2007. nakon što je palestinska oružana grupa Hamas preuzela kontrolu nad tom teritorijom od suparničkih palestinskih grupacija. Ostalo je nejasno da li će donirana krvi stići u Liban, prenosi Associated Press.\nErdogan: Napadi na muslimane Qudsa su napadi na sve nas, muslimane Meke, Istanbula, Kaira, Bakua, Sarajeva